02016R1011 — LT — 01.01.2022 — 003.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B EUROPOS PARLAMENTO IR TARYBOS REGLAMENTAS (ES) 2016/1011 2016 m. birželio 8 d. dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (Tekstas svarbus EEE) (OL L 171 2016.6.29, p. 1)

Iš dalies keičiamas:









▼B

EUROPOS PARLAMENTO IR TARYBOS REGLAMENTAS (ES) 2016/1011

2016 m. birželio 8 d.

dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014

(Tekstas svarbus EEE)







I ANTRAŠTINĖ DALIS

DALYKAS, TAIKYMO SRITIS IR TERMINŲ APIBRĖŽTYS

1 straipsnis

Dalykas

Šiuo reglamentu nustatoma bendra sistema, skirta užtikrinti indeksų, kurie kaip lyginamieji indeksai Sąjungoje naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, tikslumą ir teisingumą. Taip šiuo reglamentu prisidedama prie tinkamo vidaus rinkos veikimo, kartu užtikrinant aukšto lygio vartotojų ir investuotojų apsaugą.

2 straipsnis

Taikymo sritis

1. Šis reglamentas taikomas lyginamųjų indeksų teikimui, pradinių duomenų teikimui lyginamajam indeksui ir lyginamojo indekso naudojimui Sąjungoje.

2. Šis reglamentas netaikomas: a) centriniam bankui; b) viešosios valdžios institucijai, kai ji teikia duomenis lyginamiesiems indeksams, teikia lyginamuosius indeksus arba kontroliuoja jų teikimą viešosios politikos tikslais, įskaitant užimtumo, ekonominės veiklos ir infliacijos priemones; c) pagrindinei sandorio šaliai (PSŠ), kai ji teikia referencines arba galutines kainas, naudojamas PSŠ rizikos valdymo tikslais ir atsiskaitymui; d) bet kurios finansinės priemonės, išvardytos Direktyvos 2014/65/ES I priedo C skirsnyje, vienintelės referencinės kainos teikimui; e) spaudai, kitoms žiniasklaidos priemonėms ir žurnalistams, kai jie tik skelbia arba nurodo lyginamąjį indeksą vykdydami savo žurnalistinę veiklą ir negali kontroliuoti to lyginamojo indekso teikimo; f) fiziniam arba juridiniam asmeniui, kuris suteikia arba įsipareigoja suteikti kreditą vykdant to asmens komercinę, verslo ar profesinę veiklą tiek, kiek tas asmuo tik skelbia arba leidžia visuomenei susipažinti su savo kintamųjų ar fiksuotųjų kredito palūkanų normomis, nustatytomis vidaus sprendimais ir taikomomis tik toms finansinėms sutartims, kurias tas asmuo ar tai pačiai grupei priklausanti bendrovė sudaro su savo atitinkamais klientais; g) biržos prekių lyginamajam indeksui, grindžiamam duomenų teikėjų, kurių dauguma yra neprižiūrimi subjektai, pateiktais duomenimis, kurio atžvilgiu taikomos abi šios sąlygos: i) su lyginamuoju indeksu susietos finansinės priemonės, dėl kurių pateiktas prašymas leisti prekiauti tik vienoje prekybos vietoje, kaip apibrėžta Direktyvos 2014/65/ES 4 straipsnio 1 dalies 24 punkte, arba kuriomis prekiaujama tik vienoje tokioje prekybos vietoje; ii) bendra nominalioji su lyginamuoju indeksu susietų finansinių priemonių vertė neviršija 100 milijonų EUR; h) indekso teikėjui minėto teikėjo teikiamo indekso atžvilgiu, kai tas indekso teikėjas nežino ir pagrįstai negalėjo žinoti, kad tas indeksas naudojamas 3 straipsnio 1 dalies 3 punkte nurodytais tikslais; ▼M3 i) neatidėliotino užsienio valiutos kurso lyginamajam indeksui, kurį Komisija nustatė pagal 18a straipsnio 1 dalį. ▼B

3 straipsnis

Terminų apibrėžtys

1. Šiame reglamente vartojamų terminų apibrėžtys: 1) indeksas – bet koks skaičius: a) kuris yra viešai skelbiamas arba viešai prieinamas, b) kuris yra reguliariai nustatomas: i) visas ar iš dalies taikant formulę arba kitą skaičiavimo metodą arba atliekant vertinimą ir ii) remiantis vieno ar daugiau pagrindinio turto vienetų verte ar kainomis, įskaitant apskaičiuotąsias kainas, faktines ar apskaičiuotąsias palūkanų normas, kotiruotes ir tvirtąsias kotiruotes arba kitas vertes ar išvestinius duomenis; 2) indekso teikėjas –fizinis arba juridinis asmuo, kuris kontroliuoja indekso teikimą; 3) lyginamasis indeksas –indeksas, kuriuo remiantis nustatoma pagal finansinę priemonę ar finansinę sutartį mokėtina suma arba finansinės priemonės vertė, arba indeksas, kuris naudojamas investicinio fondo veiklos rezultatams įvertinti siekiant nustatyti tokio indekso grąžą, nustatyti portfelio turto paskirstymą arba apskaičiuoti rezultatų mokesčius; 4) lyginamųjų indeksų grupė –to paties administratoriaus teikiama lyginamųjų indeksų grupė, kai tie indeksai nustatomi pagal to paties pobūdžio pradinius duomenis ir jais specifiškai įvertinama ta pati ar panaši rinkos arba ekonomikos realija; 5) lyginamojo indekso teikimas: a) lyginamojo indekso nustatymo priemonių administravimas, b) pradinių duomenų rinkimas, analizė ar tvarkymas, siekiant nustatyti lyginamąjį indeksą, ir c) lyginamojo indekso nustatymas taikant formulę ar kitą apskaičiavimo metodą arba įvertinant tuo tikslu pateiktus pradinius duomenis; 6) administratorius –fizinis arba juridinis asmuo, kuris kontroliuoja lyginamojo indekso teikimą; 7) lyginamojo indekso naudojimas: a) finansinės priemonės, susietos su indeksu arba indeksų deriniu, išleidimas; b) mokėtinos sumos pagal finansinę priemonę arba finansinę sutartį nustatymas susiejant tą sumą su indeksu arba indeksų deriniu; c) buvimas finansinės sutarties, susietos su indeksu arba indeksų deriniu, šalimi; d) kredito palūkanų normos, kaip apibrėžta Direktyvos 2008/48/EB 3 straipsnio j punkte, kuri apskaičiuojama prie indekso ar indeksų derinio pridedant maržą ar pelno maržą, susiejama su finansine sutartimi, kurios šalis yra kreditorius, ir niekur kitur nenaudojama, teikimas; e) investicinio fondo veiklos rezultatų pagal indeksą arba indeksų derinį įvertinimas siekiant sekti tokio indekso arba indeksų derinio grąžą, nustatyti portfelio turto paskirstymą arba apskaičiuoti rezultatų mokesčius; 8) pradinių duomenų teikimas –bet kokių pradinių duomenų, kurie nėra laisvai prieinami ir yra reikalingi nustatant lyginamąjį indeksą ir yra teikiami tuo tikslu, teikimas administratoriui arba kitam asmeniui, kuris juos turėtų perduoti administratoriui; 9) duomenų teikėjas –fizinis arba juridinis asmuo, teikiantis pradinius duomenis; 10) prižiūrimas duomenų teikėjas –prižiūrimas subjektas, teikiantis pradinius duomenis Sąjungoje esančiam administratoriui; 11) duomenis teikiantis asmuo –fizinis asmuo, duomenų teikėjo įdarbintas pradiniams duomenims teikti; 12) vertintojas –biržos prekių lyginamojo indekso administratoriaus darbuotojas arba bet kuris kitas fizinis asmuo, kurio paslaugomis naudojasi administratorius arba kurį kontroliuoja administratorius ir kuris yra atsakingas už metodikos ar išvadų taikymą pradiniams duomenims ir kitai informacijai, kad būtų gautas galutinis su tam tikros biržos prekės kaina susijęs įvertinimas; 13) ekspertinė išvada –administratoriaus arba duomenų teikėjo veikimas pagal savo diskreciją, susijęs su duomenų naudojimu nustatant lyginamąjį indeksą, be kita ko, verčių ekstrapoliavimas remiantis ankstesnių ar susijusių sandorių duomenimis, verčių koregavimas atsižvelgiant į veiksnius, kurie galėtų daryti įtaką duomenų kokybei, kaip antai rinkos įvykius arba pirkėjo ar pardavėjo kredito kokybės pablogėjimą, ir didesnio svorio suteikimas tvirtiesiems pirkimo arba pardavimo pasiūlymams nei konkrečiam sudarytam sandoriui; 14) pradiniai duomenys –duomenys apie vieno ar daugiau pagrindinio turto vienetų vertę ar kainas, įskaitant apskaičiuotąsias kainas, kotiruotes, tvirtąsias kotiruotes arba kitas vertes, kuriuos administratorius naudoja lyginamajam indeksui nustatyti; 15) sandorio duomenys –stebimos kainos, normos, indeksai arba vertės, naudojami sandoriuose tarp nesusijusių sandorio šalių aktyviojoje rinkoje, kurioje veikia konkurencingos pasiūlos ir paklausos jėgos; 16) finansinė priemonė –bet kuri iš priemonių, išvardytų Direktyvos 2014/65/ES I priedo C skirsnyje, dėl kurių pateiktas prašymas leisti prekiauti prekybos vietoje, kaip apibrėžta Direktyvos 2014/65/ES 4 straipsnio 1 dalies 24 punkte, arba kuriomis prekiaujama prekybos vietoje, kaip apibrėžta Direktyvos 2014/65/ES 4 straipsnio 1 dalies 24 punkte, arba kuriomis prekiauja sistemingai sandorius savo viduje sudarantis tarpininkas, kaip apibrėžta tos direktyvos 4 straipsnio 1 dalies 20 punkte; 17) prižiūrimas subjektas – bet kuris iš šių subjektų: a) kredito įstaiga, kaip apibrėžta Europos Parlamento ir Tarybos reglamento (ES) Nr. 575/2013 ( 1 ) 4 straipsnio 1 dalies 1 punkte; b) investicinė įmonė, kaip apibrėžta Direktyvos 2014/65/ES 4 straipsnio 1 dalies 1 punkte; c) draudimo įmonė, kaip apibrėžta Europos Parlamento ir Tarybos direktyvos 2009/138/EB ( 2 ) 13 straipsnio 1 punkte; d) perdraudimo įmonė, kaip apibrėžta Direktyvos 2009/138/EB 13 straipsnio 4 punkte; e) KIPVPS, kaip apibrėžta Direktyvos 2009/65/EB 1 straipsnio 2 dalyje, arba, kai taikoma, KIPVPS valdymo įmonė, kaip apibrėžta tos direktyvos 2 straipsnio 1 dalies b punkte; f) alternatyvaus investavimo fondo valdytojas (AIFV), kaip apibrėžta Europos Parlamento ir Tarybos direktyvos 2011/61/ES ( 3 ) 4 straipsnio 1 dalies b punkte; g) įstaiga, atsakinga už profesinių pensijų skyrimą, kaip apibrėžta Europos Parlamento ir Tarybos direktyvos 2003/41/EB ( 4 ) 6 straipsnio a punkte; h) kreditorius, kaip apibrėžta Direktyvos 2008/48/EB 3 straipsnio b punkte, kredito sutarčių, kaip apibrėžta tos direktyvos 3 straipsnio c punkte, tikslais; i) ne kredito įstaiga, kaip apibrėžta Direktyvos 2014/17/ES 4 straipsnio 10 punkte, kredito sutarčių, kaip apibrėžta tos direktyvos 4 straipsnio 3 punkte, tikslais; j) rinkos operatorius, kaip apibrėžta Direktyvos 2014/65/ES 4 straipsnio 1 dalies 18 punkte; k) PSŠ, kaip apibrėžta Europos Parlamento ir Tarybos reglamento (ES) Nr. 648/2012 ( 5 ) 2 straipsnio 1 punkte; l) sandorių duomenų saugykla, kaip apibrėžta Reglamento (ES) Nr. 648/2012 2 straipsnio 2 punkte; m) administratorius; 18) finansinė sutartis – tai: a) kredito sutartis, kaip apibrėžta Direktyvos 2008/48/EB 3 straipsnio c punkte; b) kredito sutartis, kaip apibrėžta Direktyvos 2014/17/ES 4 straipsnio 3 punkte; 19) investicinis fondas –AIF, kaip apibrėžta Direktyvos 2011/61/ES 4 straipsnio 1 dalies a punkte, arba KIPVPS, kaip apibrėžta Direktyvos 2009/65/EB 1 straipsnio 2 dalyje; 20) valdymo organas –administratoriaus arba kito prižiūrimo subjekto pagal nacionalinę teisę paskirtas organas ar organai, kurie turi įgaliojimus nustatyti administratoriaus ar kito prižiūrimo subjekto strategiją, tikslus ir bendrą veiklos kryptį, kurie prižiūri ir stebi valdymo sprendimų priėmimą ir kuriuos sudaro asmenys, veiksmingai vadovaujantys administratoriaus ar kito prižiūrimo subjekto veiklai; 21) vartotojas –fizinis asmuo, kuris, sudarydamas į šio reglamento taikymo sritį įtrauktas finansines sutartis, veikia siekdamas su savo komercine veikla, verslu ar profesija nesusijusių tikslų; 22) palūkanų normų lyginamasis indeksas –lyginamasis indeksas, kuris šios dalies 1 punkto b papunkčio ii punkto tikslais nustatomas remiantis palūkanų norma, kurią taikydami bankai gali skolinti kitiems bankams ar tarpininkams, kurie nėra bankai, arba iš jų skolintis pinigų rinkoje; ▼M3 22a) neatidėliotino užsienio valiutos kurso lyginamasis indeksas –lyginamasis indeksas, kuris atspindi viena valiuta išreikštą kitos valiutos arba valiutų krepšelio kainą, teikiamą kuo ankstesnę vertės nustatymo dieną; ▼B 23) biržos prekių lyginamasis indeksas –lyginamasis indeksas, kai pagrindinis turtas šios dalies 1 punkto b papunkčio ii punkto tikslais yra biržos prekė, kaip apibrėžta Komisijos reglamento (EB) Nr. 1287/2006 ( 6 ) 2 straipsnio 1 punkte, išskyrus apyvartinius taršos leidimus, kaip nurodyta Direktyvos 2014/65/ES I priedo C skirsnio 11 punkte; ▼M1 23a) ES prisitaikymo prie klimato kaitos lyginamasis indeksaslyginamasis indeksas, vadinamas ES prisitaikymo prie klimato kaitos lyginamuoju indeksu, kuris atitinka šiuos reikalavimus: a) pagrindinis turtas pagal šios dalies 1 punkto b papunkčio ii punktą ir 19b straipsnį pasirenkamas, pagal svorį įvertinamas arba neįtraukiamas taip, kad gautas lyginamasis portfelis turėtų priklausomybės nuo iškastinio kuro mažinimo perspektyvą, ir b) jis sudarytas pagal 19a straipsnio 2 dalyje nurodytuose deleguotuosiuose aktuose nustatytus minimaliuosius standartus; 23b) ES su Paryžiaus susitarimu suderintas lyginamasis indeksaslyginamasis indeksas, vadinamas ES su Paryžiaus susitarimu suderintu lyginamuoju indeksu, kuris atitinka šiuos reikalavimus: a) jo pagrindinis turtas pagal šios dalies 1 punkto b papunkčio ii punktą ir 19c straipsnyje nurodytą deleguotąjį aktą pasirenkamas, pagal svorį įvertinamas arba neįtraukiamas taip, kad gauto lyginamojo portfelio išmetamas anglies dioksido kiekis derėtų su Paryžiaus susitarimo, priimto pagal Jungtinių Tautų bendrąją klimato kaitos konvenciją, kurį Sąjunga patvirtino 2016 m. spalio 5 d. ( 7 ) (toliau – Paryžiaus susitarimas), tikslais, b) jis sudarytas pagal 19a straipsnio 2 dalyje nurodytuose deleguotuosiuose aktuose nustatytus minimaliuosius standartus, ir c) veiklos, susijusios su jo pagrindiniu turtu nedaro didelės žalos kitiems aplinkosaugos, socialiniams ir valdymo (ASV) tikslams; 23c) priklausomybės nuo iškastinio kuro mažinimo perspektyvaišmatuojama, moksliniais duomenimis pagrįsta ir tam tikrą laiką įgyvendintina perspektyva siekiant suderinamumo su Paryžiaus susitarimo tikslais mažinant 1, 2 ir 3 lygio išmetamą anglies dioksido kiekį, kaip numatyta III priedo 1 punkto e papunktyje; ▼B 24) reguliuojamais duomenimis grindžiamas lyginamasis indeksas – lyginamasis indeksas, nustatomas taikant formulę: ▼M2 a) remiantis pradiniais duomenimis, kuriuos visus pateikia ▼M3 i) prekybos vieta, kaip apibrėžta Direktyvos 2014/65/ES 4 straipsnio 1 dalies 24 punkte, arba prekybos vieta trečiojoje šalyje, kurios atžvilgiu Komisija priėmė įgyvendinimo sprendimą, kad tos šalies teisinė ir priežiūros sistema laikoma turinčia lygiavertį poveikį, kaip apibrėžta Europos Parlamento ir Tarybos reglamento (ES) Nr. 600/2014 ( 8 ) 28 straipsnio 4 dalyje, arba Europos Parlamento ir Tarybos direktyvos 2014/65/ES 25 straipsnio 4 dalyje, arba reguliuojama rinka, kuri laikoma lygiaverte pagal Reglamento (ES) Nr. 648/2012 2a straipsnį, tačiau kiekvienu atveju tik kalbant apie su finansinėmis priemonėmis susijusius sandorio duomenis; ▼B ii) patvirtintas skelbimo subjektas, kaip apibrėžta Direktyvos 2014/65/ES 4 straipsnio 1 dalies 52 punkte, arba konsoliduotos informacinės juostos teikėjas, kaip apibrėžta Direktyvos 2014/65/ES 4 straipsnio 1 dalies 53 punkte, laikantis privalomų skaidrumo po sandorio sudarymo reikalavimų, tačiau tik kalbant apie su finansinėmis priemonėmis, kuriomis prekiaujama prekybos vietoje, susijusius sandorio duomenis; iii) patvirtintas pranešimų teikimo subjektas, kaip apibrėžta Direktyvos 2014/65/ES 4 straipsnio 1 dalies 54 punkte, tačiau tik kalbant apie su finansinėmis priemonėmis, kuriomis prekiaujama prekybos vietoje, susijusius sandorio duomenis, kuriuos privaloma atskleisti pagal privalomus skaidrumo po sandorio sudarymo reikalavimus; iv) elektros energijos birža, kaip nurodyta Europos Parlamento ir Tarybos direktyvos 2009/72/EB ( 9 ) 37 straipsnio 1 dalies j punkte; v) gamtinių dujų birža, kaip nurodyta Europos Parlamento ir Tarybos direktyvos 2009/73/EB ( 10 ) 41 straipsnio 1 dalies j punkte; vi) aukciono platforma, nurodyta Komisijos reglamento (ES) Nr. 1031/2010 ( 11 ) 26 arba 30 straipsnyje; ▼M2 vii) paslaugų teikėjas, kuriam lyginamojo indekso administratorius yra pavedęs rinkti duomenis pagal 10 straipsnį, išskyrus 10 straipsnio 3 dalies f punktą, su sąlyga, kad paslaugų teikėjas visus duomenis gauna tiesiogiai iš subjekto, nurodyto šio punkto i–vi papunkčiuose; ▼B b) remiantis grynosiomis investicinių fondų turto vertėmis; 25) ypatingos svarbos lyginamasis indeksas –lyginamasis indeksas, kuris nėra reguliuojamais duomenimis grindžiamas lyginamasis indeksas, kuris atitinka bet kurią iš 20 straipsnio 1 dalyje nustatytų sąlygų ir kuris yra pagal tą straipsnį Komisijos sudarytame sąraše; 26) svarbus lyginamasis indeksas –lyginamasis indeksas, kuris atitinka 24 straipsnio 1 dalyje nustatytas sąlygas; 27) nesvarbus lyginamasis indeksas –lyginamasis indeksas, kuris neatitinka 20 straipsnio 1 dalyje ir 24 straipsnio 1 dalyje nustatytų sąlygų; 28) buvimo vieta –kalbant apie juridinį asmenį, reiškia šalį, kurioje yra to asmens registruotoji būstinė arba kitas oficialus adresas, o kalbant apie fizinį asmenį – šalį, kurioje tas asmuo laikomas rezidentu mokesčių tikslais; 29) viešosios valdžios institucija – tai: a) bet kuri valstybinė ar kita viešojo administravimo institucija, įskaitant subjektus, įpareigotus valdyti valstybės skolą arba dalyvaujančius jos valdyme; b) bet koks subjektas arba asmuo, atliekantis viešojo administravimo funkcijas pagal nacionalinę teisę arba vykdantis viešąsias pareigas arba funkcijas, arba teikiantis viešąsias paslaugas, įskaitant užimtumo, ekonominės veiklos ir infliacijos priemones, kurį kontroliuoja a papunktyje apibrėžtas subjektas.

2. Komisijai pagal 49 straipsnį suteikiami įgaliojimai priimti deleguotuosius aktus, kuriais toliau patikslinami šio straipsnio 1 dalyje nustatytų terminų apibrėžčių papildomi techniniai elementai, visų pirma siekiant patikslinti, kas taikant indekso apibrėžtį yra prieinamumas visuomenei.

Kai taikoma, Komisija atsižvelgia į rinkos ar technologijų pokyčius ir tarptautinę priežiūros praktikos, susijusios su lyginamaisiais indeksais, konvergenciją.

3. Komisija priima įgyvendinimo aktus siekiant nustatyti ir peržiūrėti Sąjungoje esančių viešosios valdžios institucijų, atitinkančių šio straipsnio 1 dalies 29 punkto apibrėžtį, sąrašą. Tie įgyvendinimo aktai priimami laikantis 50 straipsnio 2 dalyje nurodytos nagrinėjimo procedūros.

Kai taikoma, Komisija atsižvelgia į rinkos ar technologijų pokyčius ir tarptautinę priežiūros praktikos, susijusios su lyginamaisiais indeksais, konvergenciją.







II ANTRAŠTINĖ DALIS

LYGINAMŲJŲ INDEKSŲ TEISINGUMAS IR PATIKIMUMAS







1 SKYRIUS

Administratorių atliekamas valdymas ir kontrolė

4 straipsnis

Su valdymu ir interesų konfliktais susiję reikalavimai

1. Administratorius nustato pagrįstas valdymo priemones, įskaitant aiškią organizacinę struktūrą, kurioje yra tiksliai apibrėžtos, skaidrios ir nuoseklios visų su lyginamojo indekso teikimu susijusių asmenų funkcijos ir pareigos.

Administratoriai imasi tinkamų veiksmų, kad būtų nustatyti jų tarpusavio interesų konfliktai, taip pat ir jų vadovų, darbuotojų ar kitų asmenų, su kuriais juos tiesiogiai ar netiesiogiai sieja kontrolės priemonės, taip pat duomenų teikėjų arba naudotojų interesų konfliktai, kad šių konfliktų būtų išvengta arba jie būtų valdomi ir kad būtų užtikrinta, jog kai lyginamojo indekso nustatymo procese reikalaujama remtis savo išvadomis ar veikti pagal savo diskreciją, tai būtų daroma nepriklausomai ir sąžiningai.

2. Lyginamojo indekso teikimas veiklos požiūriu yra atskirtas nuo visų kitų administratoriaus verslo veiklų, dėl kurių gali kilti faktinis ar teorinis interesų konfliktas.

3. Kai administratoriui kyla interesų konfliktas dėl jo nuosavybės struktūros, kontrolinių akcijų paketų ar kitos veiklos, kurią vykdo subjektas, kuriam priklauso administratorius ar kuris jį kontroliuoja, arba subjektas, kuris priklauso administratoriui ar kuriai nors su administratoriumi susijusiai įmonei arba yra jų kontroliuojamas, ir šių interesų konfliktų rizika negali būti tinkamai sumažinta, atitinkama kompetentinga institucija gali reikalauti, kad administratorius nustatytų nepriklausomą priežiūros funkciją, kuri apima proporcingą atstovavimą įvairiems suinteresuotiesiems subjektams, įskaitant naudotojus ir duomenų teikėjus.

4. Jeigu toks interesų konfliktas negali būti tinkamai valdomas, atitinkama kompetentinga institucija gali reikalauti, kad administratorius nutrauktų veiklą ar santykius, dėl kurių kyla interesų konfliktas, arba nustotų teikti lyginamąjį indeksą.

5. Administratorius skelbia arba atskleidžia lyginamojo indekso naudotojams, atitinkamai kompetentingai institucijai ir, jei tikslinga, duomenų teikėjams informaciją apie visus esamus ar galimus interesų konfliktus, įskaitant interesų konfliktus, kylančius dėl administratoriaus nuosavybės ar kontrolės.

6. Siekdamas apsaugoti nustatomo lyginamojo indekso teisingumą ir nepriklausomumą, administratorius nustato ir vykdo tinkamą interesų konfliktų nustatymo, atskleidimo, prevencijos, valdymo ir interesų konfliktų rizikos mažinimo politiką ir procedūras bei užtikrina veiksmingas organizacines priemones. Tokia politika ir procedūros nuolatos peržiūrimos ir atnaujinamos. Nustatant politiką ir procedūras atsižvelgiama į interesų konfliktus, veikimo pagal savo diskreciją lyginamojo indekso nustatymo procese mastą ir įvairių rūšių lyginamojo indekso keliamą riziką, bei šių veiksnių paisoma ir: a) užtikrinamas administratoriui pateiktos ar jo parengtos informacijos, kuriai taikomi pagal šį reglamentą nustatytos informacijos atskleidimo ir skaidrumo pareigos, konfidencialumas, ir b) konkrečiai mažinama interesų konfliktų, kylančių dėl administratoriaus nuosavybės, kontrolės, kitų administratoriaus grupėje esančių interesų arba kitų asmenų, kurie gali daryti administratoriui įtaką ar jį kontroliuoti lyginamojo indekso nustatymo procese, rizika.

7. Administratoriai užtikrina, kad jų darbuotojai ir bet kurie kiti fiziniai asmenys, kurių paslaugomis jie naudojasi ar kurių paslaugas jie kontroliuoja ir kurie tiesiogiai dalyvauja teikiant lyginamąjį indeksą: a) turėtų reikiamų gebėjimų, žinių ir patirties, kad galėtų vykdyti jiems pavestas užduotis, ir jiems būtų taikomas veiksmingas valdymas ir priežiūra; b) nebūtų veikiami nederamos įtakos ar interesų konfliktų ir kad dėl tų asmenų atlyginimo ir jų veiklos rezultatų įvertinimo nekiltų interesų konfliktų ar kitaip nebūtų pažeistas lyginamojo indekso nustatymo proceso teisingumas; c) neturėtų interesų ar verslo ryšių, kurie darytų neigiamą poveikį atitinkamo administratoriaus vykdomai veiklai; d) negalėtų prie lyginamojo indekso nustatymo prisidėti asmeniškai ar rinkos dalyvių vardu teikdami pirkimo ir pardavimo pasiūlymus ir sudarydami sandorius, išskyrus tuos atvejus, kai tokie veiksmai aiškiai įeina į lyginamojo indekso metodiką ir jiems taikomos specialios joje nustatytos taisyklės, ir e) taikytų veiksmingų procedūrų, kuriomis kontroliuojamas keitimasis informacija su kitais darbuotojais, dalyvaujančiais veikloje, kuri gali kelti interesų konfliktų riziką, arba trečiaisiais asmenimis, kai ta informacija gali paveikti lyginamąjį indeksą.

8. Administratorius nustato specialias vidaus kontrolės procedūras, kuriomis užtikrinamas lyginamąjį indeksą nustatančio darbuotojo ar asmens sąžiningumas ir patikimumas ir kurios apima bent reikalavimą, kad prieš išplatinant lyginamąjį indeksą būtų taikoma vidaus patvirtinimo vadovybės parašu procedūra.

▼M2

9. ESMA parengia techninių reguliavimo standartų, kuriais patikslinami reikalavimai, skirti užtikrinti, kad 1 dalyje nurodytos valdymo priemonės būtų pakankamai patikimos, projektus.

ESMA pateikia tuos techninių reguliavimo standartų projektus Komisijai iki 2020 m. spalio 1 d.

Komisijai suteikiami įgaliojimai papildyti šį reglamentą priimant pirmoje pastraipoje nurodytus techninius reguliavimo standartus pagal Reglamento (ES) Nr. 1095/2010 10–14 straipsnius.

▼B

5 straipsnis

Su priežiūros funkcija susiję reikalavimai

1. Administratoriai nustato ir palaiko nuolatinės ir veiksmingos priežiūros funkciją visų savo lyginamųjų indeksų teikimo aspektų priežiūrai užtikrinti.

2. Administratoriai sukuria ir palaiko patikimas su jų priežiūros funkcija susijusias procedūras ir su jomis leidžia susipažinti atitinkamoms kompetentingoms institucijoms.

3. Priežiūros funkcija vykdoma sąžiningai ir apima toliau nurodytas pareigas, kurios administratoriaus pritaikomos remiantis lyginamojo indekso sudėtingumu, naudojimu ir pažeidžiamumu: a) bent kartą per metus peržiūrėti lyginamojo indekso apibrėžtį ir metodiką; b) prižiūrėti bet kokius lyginamojo indekso metodikos pakeitimus ir naudotis teise paprašyti administratoriaus konsultuotis dėl tokių pakeitimų; c) prižiūrėti, kaip veikia administratoriaus kontrolės sistema, kaip yra valdomas ir veikia lyginamasis indeksas, taip pat, jei lyginamasis indeksas grindžiamas duomenų teikėjų teikiamais duomenimis, kaip yra valdomas ir veikia elgesio kodeksas, nurodytas 15 straipsnyje; d) peržiūrėti ir tvirtinti lyginamojo indekso teikimo nutraukimo procedūras, įskaitant bet kokį konsultavimąsi dėl nutraukimo; e) prižiūrėti visus trečiuosius asmenis, dalyvaujančius teikiant lyginamąjį indeksą, įskaitant apskaičiavimo ar platinimo tarpininkus; f) vertinti vidaus ir išorės auditą ar peržiūras ir stebėti nustatytų taisomųjų veiksmų įgyvendinimą; g) kai lyginamasis indeksas grindžiamas duomenų teikėjų teikiamais pradiniais duomenimis, stebėti pradinius duomenis ir duomenų teikėjus, taip pat administratoriaus veiksmus, kai pateikti pradiniai duomenys tikrinami arba tvirtinami; h) kai lyginamasis indeksas grindžiamas duomenų teikėjų teikiamais pradiniais duomenimis, imtis veiksmingų priemonių dėl bet kokių elgesio kodekso, nurodyto 15 straipsnyje, pažeidimų; ir i) pranešti atitinkamoms kompetentingoms institucijoms apie bet kokį netinkamą duomenų teikėjų (kai lyginamasis indeksas grindžiamas duomenų teikėjų teikiamais pradiniais duomenimis) ar administratorių elgesį, apie kurį sužino priežiūros funkciją vykdantys asmenys, taip pat apie visus neįprastus ar įtartinus pradinius duomenis.

4. Priežiūros funkciją vykdo arba atskiras komitetas, arba jai vykdyti taikoma kita tinkama valdymo priemonė.

5. ESMA parengia techninių reguliavimo standartų projektus, skirtus apibrėžti priežiūros funkcijos procedūras ir priežiūros funkcijos ypatybes, įskaitant jos sudėtį ir jos poziciją administratoriaus organizacinėje struktūroje, siekiant užtikrinti funkcijos patikimumą ir išvengti interesų konfliktų. Visų pirma, ESMA parengia neišsamų tinkamų valdymo priemonių sąrašą, kaip nustatyta 4 dalyje.

ESMA atskiria skirtingas lyginamųjų indeksų ir sektorių rūšis, kaip nustatyta šiame reglamente, ir atsižvelgia į administratorių nuosavybės ir kontrolės struktūros skirtumus, lyginamojo indekso teikimo pobūdį, mastą ir sudėtingumą, riziką, kad lyginamuoju indeksu bus manipuliuojama, ir tokio manipuliavimo pasekmes, taip pat atsižvelgiant į tarptautinę priežiūros praktikos, susijusios su lyginamųjų indeksų valdymo reikalavimais, konvergenciją. Vis dėlto ESMA techninių reguliavimo standartų projektai neapima nesvarbių lyginamųjų indeksų administratorių ir jiems netaikomi.

ESMA tuos techninių reguliavimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai priimti pirmoje pastraipoje nurodytus techninius reguliavimo standartus, laikantis Reglamento (ES) Nr. 1095/2010 10–14 straipsniuose nustatytos procedūros.

6. ESMA pagal Reglamento (ES) Nr. 1095/2010 16 straipsnį gali paskelbti nesvarbių lyginamųjų indeksų administratoriams skirtas gaires, kuriose apibrėžia šio straipsnio 5 dalyje nurodytus elementus.

6 straipsnis

Reikalavimai, taikomi kontrolės sistemai

1. Administratoriai nustato kontrolės sistemą, kuria užtikrinama, kad jų lyginamieji indeksai būtų teikiami ir skelbiami arba būtų prieinami laikantis šio reglamento.

2. Kontrolės sistema turi būti proporcinga nustatytų interesų konfliktų lygiui, veikimo pagal savo diskreciją teikiant lyginamąjį indeksą mastui ir lyginamojo indekso pradinių duomenų pobūdžiui.

3. Kontrolės sistema apima: a) operacinės rizikos valdymą; b) tinkamus ir veiksmingus veiklos tęstinumo ir atkūrimo po ekstremalių įvykių planus; c) nenumatytų atvejų procedūras, kurios nustatytos lyginamojo indekso teikimo proceso sutrikimo atvejui.

4. Administratorius nustato priemones, skirtas: a) užtikrinti, kad duomenų teikėjai laikytųsi 15 straipsnyje nurodyto elgesio kodekso ir atitiktų pradiniams duomenims taikomus standartus; b) stebėti pradinius duomenis, įskaitant, kai įmanoma, pradinių duomenų stebėseną prieš lyginamojo indekso paskelbimą ir pradinių duomenų tvirtinimą po indekso paskelbimo klaidoms ir neatitiktims nustatyti.

5. Kontrolės sistema grindžiama dokumentais, peržiūrima ir atitinkamais atvejais atnaujinama; atitinkamai kompetentingai institucijai ir prašymą pateikusiems naudotojams leidžiama su ja susipažinti.

7 straipsnis

Reikalavimai, taikomi atskaitomybės sistemai

1. Administratorius nustato atskaitomybės sistemą, apimančią informacijos saugojimą, auditą, tikrinimą ir skundų nagrinėjimo tvarką, kuri įrodo atitiktį šio reglamento reikalavimams.

2. Administratorius paskiria vidaus funkciją atliekantį subjektą, kuriam suteikia reikiamus gebėjimus patikrinti, kaip administratorius laikosi lyginamojo indekso nustatymo metodikos ir šio reglamento, ir teikti apie tai ataskaitas.

3. Ypatingos svarbos lyginamųjų indeksų atveju administratorius paskiria nepriklausomą išorės auditorių, kuris bent kartą per metus tikrina, kaip administratorius laikosi lyginamojo indekso nustatymo metodikos ir šio reglamento, ir teikia apie tai ataskaitas.

4. Atitinkamos kompetentingos institucijos prašymu administratorius atitinkamai kompetentingai institucijai pateikia išsamią informaciją apie 2 dalyje nurodytus patikrinimus ir ataskaitas. Atitinkamos kompetentingos institucijos arba bet kurio lyginamojo indekso naudotojo prašymu administratorius paskelbia išsamią 3 dalyje numatytų auditų informaciją.

8 straipsnis

Reikalavimai, taikomi informacijos saugojimui

1. Administratorius saugo šią informaciją: a) visus pradinius duomenis, įskaitant tokių duomenų panaudojimą; b) lyginamajam indeksui nustatyti naudojamą metodiką; c) informaciją apie visus administratoriaus ir, kai taikoma, vertintojų išvadų taikymo ar veikimo pagal savo diskreciją nustatant lyginamąjį indeksą atvejus, įskaitant minėtų išvadų arba veikimo pagal savo diskreciją pagrindimą; d) informaciją apie atvejus, kai nepaisyta pradinių duomenų, visų pirma kai tie duomenys atitiko lyginamojo indekso nustatymo metodikos reikalavimus, ir tokio nepaisymo pagrindimą; e) informaciją apie kitus standartinių procedūrų ir metodikų pakeitimus ar nukrypimus nuo jų, įskaitant tuos, kurie padaryti esant nepalankioms rinkos sąlygoms ar sutrikus rinkos veikimui; f) duomenis teikiančių asmenų ir fizinių asmenų, kuriuos administratorius įdarbino lyginamajam indeksui nustatyti, tapatybės duomenis; g) visus dokumentus, susijusius su bet kokiu skundu, įskaitant skundą pateikusio asmens pateiktus dokumentus, ir h) bet kokio administratoriaus įdarbinto asmens ir duomenų teikėjų ar duomenis teikiančių asmenų telefoninių pokalbių ar elektroninės komunikacijos, susijusių su lyginamuoju indeksu, įrašus.

2. Administratorius 1 dalyje nustatytą informaciją saugo bent penkerius metus tokia forma, kad būtų įmanoma atkartoti ir visiškai suprasti lyginamojo indekso nustatymą ir kad būtų galima atlikti pradinių duomenų, apskaičiavimų ir atvejų, kai buvo remtasi savo išvadomis ir veikta pagal savo diskreciją, auditą ar vertinimą. Pagal 1 dalies h punktą padaryti telefoninių pokalbių ar elektroninės komunikacijos įrašai, pateikiami pokalbiuose ar komunikacijoje dalyvavusiems asmenims jų prašymu ir saugomi trejus metus.

9 straipsnis

Skundų nagrinėjimo tvarka

1. Administratorius nustato ir paskelbia pateikiamų skundų (įskaitant skundus dėl administratoriaus lyginamojo indekso nustatymo procedūros) gavimo, tyrimo ir su jais susijusios informacijos saugojimo procedūras.

2. Tokia skundų nagrinėjimo tvarka užtikrinama, kad: a) administratorius nustatytų skundų nagrinėjimo politiką, kuria remiantis galima teikti skundus dėl konkretaus lyginamojo indekso nustatymo reprezentatyvumo rinkos vertės požiūriu, dėl siūlomo lyginamojo indekso nustatymo proceso pakeitimo, dėl metodikos taikymo nustatant konkretų lyginamąjį indeksą ir dėl kitų sprendimų, susijusių su lyginamojo indekso nustatymo procesu; b) skundai būtų tiriami laiku ir sąžiningai ir kad apie tyrimo išvadas būtų pranešta skundą pateikusiam asmeniui per pagrįstą laikotarpį, išskyrus tuos atvejus, kai toks pranešimas prieštarautų viešosios politikos tikslams arba Reglamentui (ES) Nr. 596/2014, ir c) tyrimas būtų atliekamas nepriklausomai nuo visų darbuotojų, kurie gali ar galėjo būti susiję su skundo dalyku.

10 straipsnis

Užsakomosios paslaugos

1. Su lyginamojo indekso teikimu susijusių užduočių tretiesiems asmenims administratorius neperduoda tokiais būdais, dėl kurių iš esmės pablogėtų administratoriaus taikoma lyginamojo indekso teikimo kontrolė arba atitinkamos kompetentingos institucijos gebėjimas vykdyti lyginamojo indekso priežiūrą.

2. Kai administratorius perduoda paslaugos teikėjui su lyginamojo indekso teikimu susijusias užduotis ar bet kurias atitinkamas paslaugas ir veiklą, administratorius ir toliau visapusiškai atsako už visų šiame reglamente administratoriui nustatytų pareigų vykdymą.

3. Kai naudojamasi užsakomosiomis paslaugomis, administratorius užtikrina, kad būtų įvykdomos šios sąlygos: a) paslaugų teikėjas gali ir sugeba patikimai ir profesionaliai vykdyti perduotas užduotis, veiklą arba teikti paslaugas ir tam turi teisės aktuose numatytą veiklos leidimą; b) administratorius atitinkamoms kompetentingoms institucijoms leidžia susipažinti su paslaugų teikėjo, kuris dalyvauja lyginamojo indekso nustatymo procese, tapatybės duomenimis ir užduotimis; c) administratorius imasi tinkamų veiksmų, jeigu atrodo, kad paslaugų teikėjas galbūt veiksmingai nevykdo perduotų funkcijų ir nesilaiko taikomos teisės ir reguliavimo reikalavimų; d) administratorius turi būtinas specialiąsias žinias, kad galėtų veiksmingai prižiūrėti perduotas užduotis ir valdyti su užsakomosiomis paslaugomis susijusią riziką; e) paslaugų teikėjas praneša administratoriui apie bet kokius pokyčius, kurie gali turėti esminės įtakos jo gebėjimui veiksmingai vykdyti jam perduotas užduotis ir laikytis taikomos teisės ir reguliavimo reikalavimų; f) paslaugų teikėjas bendradarbiauja su atitinkama kompetentinga institucija perduotos veiklos klausimais, o administratorius ir atitinkama kompetentinga institucija turi realią galimybę susipažinti su duomenimis, susijusiais su perduota veikla, taip pat patekti į paslaugų teikėjo verslo patalpas, ir atitinkama kompetentinga institucija turi galimybę pasinaudoti tomis prieigos teisėmis; g) administratorius turi galimybę prireikus nutraukti susitarimus dėl užsakomųjų paslaugų; h) administratorius imasi pagrįstų veiksmų, įskaitant nenumatytų atvejų planus, kad išvengtų nederamos operacinės rizikos, susijusios su paslaugų teikėjo dalyvavimu lyginamųjų indeksų nustatymo procese.







2 SKYRIUS

Pradiniai duomenys, metodika ir pranešimas apie pažeidimus

11 straipsnis

Pradiniai duomenys

1. Lyginamojo indekso teikimą reglamentuoja šie jo pradiniams duomenims taikomi reikalavimai: a) pradiniai duomenys turi būti pakankami, kad tiksliai ir patikimai atspindėtų rinkos ar ekonomikos realiją, kuriai įvertinti yra skirtas lyginamasis indeksas. Pradiniai duomenys yra sandorių duomenys, jeigu jie yra prieinami ir tinkami. Jei sandorių duomenys yra nepakankami arba netinkami tam, kad galėtų tiksliai ir patikimai atspindėti rinkos ar ekonomikos realiją, kuriai įvertinti yra skirtas lyginamasis indeksas, gali būti naudojami pradiniai duomenys, kurie nėra sandorių duomenys, įskaitant orientacines kainas, kotiruotes ir tvirtąsias kotiruotes arba kitas vertes; b) a punkte nurodyti pradiniai duomenys turi būti patikrinami; c) administratorius parengia ir paskelbia aiškias gaires dėl pradinių duomenų rūšių, pirmenybės teikimo skirtingoms pradinių duomenų rūšims ir naudojimosi ekspertinėmis išvadomis, siekiant užtikrinti, kad būtų laikomasi a punkto ir metodikos; d) kai lyginamasis indeksas grindžiamas duomenų teikėjų teikiamais pradiniais duomenimis, administratorius, kai tikslinga, pradinius duomenis gauna iš patikimos ir reprezentatyvios duomenų teikėjų grupės ar imties, kad užtikrintų, jog pagal tuos duomenis nustatomas lyginamasis indeksas būtų patikimas ir atspindėtų rinkos ar ekonomikos realiją, kuriai įvertinti yra skirtas lyginamasis indeksas; e) administratorius nenaudoja duomenų teikėjo pateiktų pradinių duomenų, jeigu administratorius turi bet kokių įrodymų, kad duomenų teikėjas nesilaiko 15 straipsnyje nurodyto elgesio kodekso, ir tokiu atveju gauna reprezentatyvius viešai prieinamus duomenis.

2. Administratoriai užtikrina, kad pradiniams duomenims jų taikomos kontrolės priemonės apimtų: a) kriterijus, kuriais nustatoma, kas gali pateikti administratoriui pradinius duomenis, ir duomenų teikėjų atrankos procedūrą; b) procedūrą, pagal kurią vertinami duomenų teikėjo teikiami pradiniai duomenys, būtų sustabdomas tolesnis duomenų teikėjo pradinių duomenų teikimas arba, kai tikslinga, duomenų teikėjui dėl reikalavimų nesilaikymo būtų taikomos kitos sankcijos, ir c) pradinių duomenų tvirtinimo, be kita ko, lyginant su kitais rodikliais ar duomenimis, procedūrą jų teisingumui ir tikslumui užtikrinti.

3. Kai pradinius duomenis teikia sandorių sudarymo funkciją vykdantys subjektai, t. y. bet kuris duomenų teikėjų ar jų susijusių įmonių padalinys, skyrius, grupė ar darbuotojai, vykdantys kainodaros, prekybos, pardavimo, rinkodaros, reklamos, neužsakytų finansinių paslaugų siūlymo, struktūrizavimo arba maklerio paslaugų veiklą, administratorius: a) gauna duomenis iš kitų šaltinių, kurie patvirtina tuos pradinius duomenis, ir b) užtikrina, kad duomenų teikėjams būtų nustatytos tinkamos vidaus priežiūros ir tikrinimo procedūros.

4. Kai administratorius mano, kad pradiniai duomenys neatspindi rinkos ar ekonomikos realijos, kuriai įvertinti yra skirtas lyginamasis indeksas, tas administratorius per pagrįstą laikotarpį arba pakeičia pradinius duomenis, duomenų teikėjus arba metodiką siekdamas užtikrinti, kad pradiniai duomenys atspindėtų tokią rinkos ar ekonomikos realiją, arba nustoja teikti tą lyginamąjį indeksą.

5. ESMA parengia techninių reguliavimo standartų projektus, kuriuose toliau patikslinama, kaip užtikrinti, kad pradiniai duomenys būtų tinkami ir patikrinami, kaip to reikalaujama pagal 1 dalies a ir b punktus, taip pat patikslinamos duomenų teikėjo vidaus priežiūros ir tikrinimo procedūros, kurias, laikydamasis 3 dalies b punkto, administratorius turi nustatyti, kad užtikrintų pradinių duomenų teisingumą ir tikslumą. Vis dėlto ESMA techninių reguliavimo standartų projektai neapima nesvarbių lyginamųjų indeksų administratorių ir jiems netaikomi.

ESMA atsižvelgia į skirtingas lyginamųjų indeksų ir sektorių rūšis, kaip nustatyta šiame reglamente, pradinių duomenų pobūdį, pagrindinės rinkos ar ekonomikos realijos ypatybes ir proporcingumo principą, riziką, kad lyginamaisiais indeksais bus manipuliuojama, taip pat tarptautinę priežiūros praktikos, susijusios su lyginamaisiais indeksais, konvergenciją.

ESMA tuos techninių reguliavimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai patvirtinti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 10–14 straipsniuose nustatytos procedūros.

6. ESMA pagal Reglamento (ES) Nr. 1095/2010 16 straipsnį gali paskelbti nesvarbių lyginamųjų indeksų administratoriams skirtas gaires, kuriose apibrėžia šio straipsnio 5 dalyje nurodytus elementus.

12 straipsnis

Metodika

1. Lyginamajam indeksui nustatyti administratorius naudoja metodiką, kuri yra: a) pagrįsta ir patikima; b) grindžiama aiškiomis taisyklėmis, kuriose nurodoma, kaip ir kada nustatant tą lyginamąjį indeksą gali būti veikiama pagal savo diskreciją; c) griežta, nuosekli ir sudaro sąlygas patvirtinti duomenis, atitinkamais atvejais įskaitant grįžtamąjį patikrinimą remiantis prieinamais sandorių duomenimis; d) atspari ir leidžianti užtikrinti, kad lyginamąjį indeksą būtų galima apskaičiuoti įvairiausiomis galimomis aplinkybėmis nepažeidžiant jo teisingumo; e) atsekama ir patikrinama.

2. Rengdamas lyginamojo indekso nustatymo metodiką, lyginamojo indekso administratorius: a) atsižvelgia į tokius veiksnius, kaip antai rinkos dydis ir įprastas likvidumas, prekybos skaidrumas ir rinkos dalyvių pozicijos, rinkos koncentracija, rinkos dinamika ir bet kokios imties tinkamumas atspindėti rinką ar ekonomikos realiją, kuriai įvertinti yra skirtas lyginamasis indeksas; b) nustato, kas to lyginamojo indekso atveju yra aktyvioji rinka, ir c) nustato, kurioms įvairioms pradinių duomenų rūšims teikiama pirmenybė.

3. Administratorius taiko aiškias paskelbtas taisykles, pagal kurias nustatomos aplinkybės, kuriomis pradinių duomenų kiekis ar kokybė neatitinka standartų, būtinų pagal metodiką lyginamajam indeksui tiksliai ir patikimai nustatyti, ir kuriose apibrėžiama, ar lyginamasis indeksas tokiomis aplinkybėmis turi būti apskaičiuojamas ir kaip tai turi būti daroma.

▼M2

4. ESMA parengia techninių reguliavimo standartų, kuriais patikslinamos sąlygos, skirtos užtikrinti, kad 1 dalyje nurodyta metodika atitiktų tos dalies a–e punktus, projektus.

ESMA pateikia tuos techninių reguliavimo standartų projektus Komisijai iki 2020 m. spalio 1 d.

Komisijai suteikiami įgaliojimai papildyti šį reglamentą priimant pirmoje pastraipoje nurodytus techninius reguliavimo standartus pagal Reglamento (ES) Nr. 1095/2010 10–14 straipsnius.

▼B

13 straipsnis

Metodikos skaidrumas

1. Administratorius lyginamąjį indeksą ir metodiką rengia, tvarko ir administruoja skaidriai. Tuo tikslu administratorius skelbia arba teikia šią informaciją: a) kiekvienam teikiamam ar skelbiamam lyginamajam indeksui arba, kai taikoma, kiekvienai teikiamai ir skelbiamai lyginamųjų indeksų grupei administratoriaus naudojamos metodikos pagrindinius elementus; b) su konkrečios metodikos vidaus peržiūra ir patvirtinimu susijusią informaciją ir kaip dažnai atliekama tokia peržiūra; c) konsultacijų dėl bet kokio siūlomų esminių administratoriaus metodikos pakeitimų procedūrą ir tokių pakeitimų pagrindimą, be kita ko, apibrėžiant, kas yra esminis pakeitimas ir aplinkybės, kuriomis administratorius turi naudotojams pranešti apie tokius pakeitimus; ▼M1 d) paaiškinimą, kaip kiekviename lyginamajame indekse ar lyginamųjų indeksų grupėje, išskyrus palūkanų normų ir valiutų kursų lyginamuosius indeksus, pagrindiniais a punkte nurodytos metodikos elementais atspindimi ASV kriterijai.

Lyginamųjų indeksų administratoriai turi atitikti pirmos pastraipos d punkte nustatytą reikalavimą ne vėliau kaip 2020 m. balandžio 30 d.

▼B

2. Pagal 1 dalies c punktą reikalaujamoje tvarkoje numatoma: a) išankstinis pranešimas ir jame nurodomas aiškus laikotarpis, per kurį suteikiama galimybė išnagrinėti tokių siūlomų esminių pakeitimų poveikį ir pateikti pastabas, ir b) šios dalies a punkte nurodytos pastabos ir administratoriaus atsakymas į tas pastabas, su kuriais galima susipažinti pasibaigus bet kurioms konsultacijoms, išskyrus atvejus, kai pastabas pateikęs asmuo paprašo taikyti konfidencialumą.

▼M1

2a. Komisijai pagal 49 straipsnį suteikiami įgaliojimai priimti deleguotuosius aktus dėl šio reglamento papildymo nuostatomis, kuriomis nustatomas minimalusis šio straipsnio 1 dalies pirmos pastraipos d punkte nurodyto paaiškinimo turinys ir naudotina standartinė forma.

▼B

3. ESMA parengia techninių reguliavimo standartų projektus, kuriuose toliau patikslina informaciją, kurią, laikydamasis 1 ir 2 dalyse nustatytų reikalavimų, turi pateikti administratorius, atskirdama skirtingas lyginamųjų indeksų ir sektorių rūšis, kaip nustatyta šiame reglamente. ESMA atsižvelgia į poreikį atskleisti tuos metodikos elementus, kurie suteikia pakankamai informacijos naudotojams, kad jie galėtų suprasti, kaip teikiamas lyginamasis indeksas, ir įvertinti jo reprezentatyvumą, aktualumą konkretiems naudotojams ir jo tinkamumą susieti su finansinėmis priemonėmis bei sutartimis, ir į proporcingumo principą. Vis dėlto ESMA techninių reguliavimo standartų projektai neapima nesvarbių lyginamųjų indeksų administratorių ir jiems netaikomi.

ESMA tuos techninių reguliavimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai priimti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 10–14 straipsnių.

4. ESMA pagal Reglamento (ES) Nr. 1095/2010 16 straipsnį gali paskelbti nesvarbių lyginamųjų indeksų administratoriams skirtas gaires, kuriose toliau apibrėžia šio straipsnio 3 dalyje nurodytus elementus.

14 straipsnis

Pranešimas apie pažeidimus

1. Administratorius nustato tinkamas sistemas ir veiksmingas kontrolės priemones pradinių duomenų teisingumui užtikrinti, kad galėtų nustatyti ir kompetentingai institucijai pranešti apie bet kokį elgesį, kuris gali būti susijęs su manipuliavimu lyginamuoju indeksu ar bandymu juo manipuliuoti, kaip apibrėžta Reglamente (ES) Nr. 596/2014.

2. Administratorius stebi pradinius duomenis ir duomenų teikėjus, kad galėtų pranešti kompetentingai institucijai ir pateikti visą atitinkamą informaciją, kai administratorius įtaria, kad, kiek tai susiję su lyginamuoju indeksu, buvo įvykdyti tam tikri manipuliavimo lyginamuoju indeksu veiksmai ar bandoma juo manipuliuoti, kaip nurodyta Reglamente (ES) Nr. 596/2014, įskaitant slaptą susitarimą manipuliuoti.

Administratoriaus kompetentinga institucija, kai taikoma, perduoda tokią informaciją atitinkamai institucijai pagal Reglamentą (ES) Nr. 596/2014.

3. Administratoriai nustato vidaus procedūras, kurių laikydamiesi jų vadovai, darbuotojai ir bet kurie kiti fiziniai asmenys, kurių paslaugomis jie naudojasi arba kurių teikiamas paslaugas jie kontroliuoja, praneša apie šio reglamento pažeidimus.

▼M2

4. ESMA parengia techninių reguliavimo standartų, kuriais patikslinami 1 dalyje nurodytų sistemų ir kontrolės priemonių ypatumai, projektus.

ESMA pateikia tuos techninių reguliavimo standartų projektus Komisijai iki 2020 m. spalio 1 d.

Komisijai suteikiami įgaliojimai papildyti šį reglamentą priimant pirmoje pastraipoje nurodytus techninius reguliavimo standartus pagal Reglamento (ES) Nr. 1095/2010 10–14 straipsniuose nustatytą tvarką.

▼B







3 SKYRIUS

Elgesio kodeksas ir reikalavimai duomenų teikėjams

15 straipsnis

Elgesio kodeksas

1. Kai lyginamasis indeksas grindžiamas duomenų teikėjų teikiamais pradiniais duomenimis, administratorius dėl kiekvieno lyginamojo indekso parengia elgesio kodeksą, kuriame aiškiai nustato duomenų teikėjų atsakomybę už pradinių duomenų teikimą, ir užtikrina, kad toks elgesio kodeksas atitiktų šį reglamentą. Administratorius reguliariai, bet ne rečiau kaip kartą per metus ir elgesio kodekso pakeitimų atveju įsitikina, kad duomenų teikėjai jo laikosi.

2. Elgesio kodeksą sudaro bent šie elementai: a) aiški teiktinų pradinių duomenų apibrėžtis ir reikalavimai, būtini siekiant užtikrinti pradinių duomenų teikimą pagal 11 ir 14 straipsnius; b) asmenų, galinčių teikti administratoriui pradinius duomenis tapatybės nurodymas, ir procedūros duomenų teikėjo ir visų duomenis teikiančių asmenų tapatybei, taip pat bet kokių duomenis teikiančių asmenų įgaliojimams duomenų teikėjo vardu teikti duomenis patikrinti; c) politika, kuria užtikrinama, kad duomenų teikėjas teiktų visus atitinkamus pradinius duomenis; d) sistemos ir kontrolės priemonės, kurias duomenų teikėjas privalo nustatyti, įskaitant: i) pradinių duomenų teikimo procedūrą, įskaitant duomenų teikėjui taikomus reikalavimus nurodyti, ar pradiniai duomenys yra sandorių duomenys ir ar jie atitinka administratoriaus nustatytus reikalavimus; ii) veikimo pagal savo diskreciją teikiant pradinius duomenis politiką; iii) visus reikalavimus patvirtinti pradinius duomenis prieš juos pateikiant administratoriui; iv) informacijos saugojimo politiką; v) ataskaitų apie įtartinus pradinius duomenis teikimo reikalavimus; vi) reikalavimus dėl interesų konfliktų valdymo.

3. Administratoriai kiekvienai savo teikiamų lyginamųjų indeksų grupei gali parengti bendrą elgesio kodeksą.

4. Tuo atveju, kai naudodamasi 41 straipsnyje nurodytais įgaliojimais atitinkama kompetentinga institucija nustato, kad yra elgesio kodekso elementų, neatitinkančių šio reglamento, ji apie tai praneša atitinkamam administratoriui. Administratorius per 30 dienų nuo tokio pranešimo patikslina elgesio kodeksą ir užtikrina jo atitiktį šiam reglamentui.

5. Per 15 darbo dienų nuo sprendimo įtraukti ypatingos svarbos lyginamąjį indeksą į 20 straipsnio 1 dalyje nurodytą sąrašą taikymo dienos to ypatingos svarbos lyginamojo indekso administratorius atitinkamai kompetentingai institucijai pateikia elgesio kodeksą. Atitinkama kompetentinga institucija per 30 dienų patikrina, ar elgesio kodekso turinys atitinka šį reglamentą. Tuo atveju, kai atitinkama kompetentinga institucija nustato elementų, neatitinkančių šio reglamento, taikoma šio straipsnio 4 dalis.

6. ESMA parengia techninių reguliavimo standartų projektus, kuriais toliau patikslinami 2 dalyje nurodyti elgesio kodekso elementai, skirtingoms lyginamųjų indeksų rūšims ir siekiant atsižvelgti į pokyčius lyginamųjų indeksų srityje ir finansų rinkose.

ESMA atsižvelgia į įvairias lyginamųjų indeksų ir duomenų teikėjų ypatybes, visų pirma turint omenyje pradinių duomenų ir metodikų skirtumus, riziką, kad pradiniais duomenimis bus manipuliuojama, ir tarptautinę priežiūros praktikos, susijusios su lyginamaisiais indeksais, konvergenciją.

ESMA tuos techninių reguliavimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai patvirtinti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 10–14 straipsniuose nustatytos procedūros.

16 straipsnis

Reikalavimai, taikomi prižiūrimų duomenų teikėjų valdymui ir kontrolei

1. Prižiūrimam duomenų teikėjui taikomi šie valdymo ir kontrolės reikalavimai: a) prižiūrimas duomenų teikėjas užtikrina, kad bet koks esamas ar galimas interesų konfliktas nedarytų poveikio pradinių duomenų teikimui, ir kad tais atvejais, kai reikia veikti pagal savo diskreciją, tai būtų daroma nepriklausomai ir sąžiningai, remiantis atitinkama informacija ir vadovaujantis 15 straipsnyje nurodytu elgesio kodeksu; b) prižiūrimas duomenų teikėjas yra nustatęs kontrolės sistemą, kuria užtikrinamas pradinių duomenų teisingumas, tikslumas ir patikimumas ir pradinių duomenų teikimas pagal šį reglamentą ir 15 straipsnyje nurodytą elgesio kodeksą.

2. Prižiūrimas duomenų teikėjas nustato veiksmingas sistemas ir kontrolės priemones visų administratoriui teikiamų pradinių duomenų teisingumui ir patikimumui užtikrinti, įskaitant: a) kontrolės priemones, kuriomis nustatoma, kas administratoriui gali teikti pradinius duomenis, įskaitant, kai proporcinga, procedūrą, pagal kurią duomenis parašu tvirtintų viršesnis už duomenis teikiantį asmenį fizinis asmuo; b) atitinkamą duomenis teikiančių asmenų mokymą, kuris apimtų bent šį reglamentą ir Reglamentą (ES) Nr. 596/2014; c) interesų konfliktų valdymo priemones, prireikus įskaitant organizacinį darbuotojų atskyrimą ir svarstymą, kaip galima pašalinti paskatas, kylančias dėl atlyginimų politikos, manipuliuoti lyginamuoju indeksu; d) su pradinių duomenų teikimu susijusių komunikacijos, visos informacijos, kuria buvo pasinaudota kiekvienu atveju suteikiant galimybę duomenų teikėjui pateikti duomenis, ir visų esamų ar galimų interesų konfliktų, įskaitant duomenų teikėjo galimybę naudotis finansinėmis priemonėmis, kurios susietos su lyginamuoju indeksu (bet tuo neapsiribojant), įrašų saugojimą atitinkamą laikotarpį; e) vidaus ir išorės auditų informacijos saugojimą.

3. Kai pradiniai duomenys paremti ekspertine išvada, prižiūrimi duomenų teikėjai, be 2 dalyje nurodytų sistemų ir kontrolės priemonių, nustato politiką, kuria vadovaujamasi, kai remiamasi išvada ar veikiama pagal savo diskreciją, ir saugo dokumentus, kuriuose pagrindžiamas bet koks toks rėmimosi išvada ar veikimo pagal savo diskreciją atvejis. Kai tai proporcinga, prižiūrimi duomenų tiekėjai atsižvelgia į lyginamojo indekso ir jo pradinių duomenų pobūdį.

4. Prižiūrimas duomenų teikėjas visapusiškai bendradarbiauja su administratoriumi ir atitinkama kompetentinga institucija atliekant lyginamojo indekso teikimo auditą ir vykdant jo priežiūrą bei leidžia susipažinti su informacija ir dokumentais, saugomais pagal 2 ir 3 dalis.

5. ESMA parengia techninių reguliavimo standartų projektus, kuriais toliau patikslinami 1, 2, ir 3 dalyse nustatyti reikalavimai dėl valdymo, sistemų ir kontrolės priemonių bei politikos.

ESMA atsižvelgia į skirtingas lyginamųjų indeksų ir prižiūrimų duomenų teikėjų ypatybes, visų pirma teikiamų pradinių duomenų ir naudojamų metodikų skirtumus, riziką, kad pradiniais duomenimis bus manipuliuojama, ir prižiūrimų duomenų teikėjų vykdomos veiklos pobūdį ir pokyčius lyginamųjų indeksų srityje ir finansų rinkose, atsižvelgiant į tarptautinę priežiūros praktikos, susijusios su lyginamaisiais indeksais, konvergenciją. Vis dėlto ESMA techninių reguliavimo standartų projektai neapima nesvarbių lyginamųjų indeksų prižiūrimų duomenų teikėjų ir jiems netaikomi.

ESMA tuos techninių reguliavimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai patvirtinti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 10–14 straipsniuose nustatytos procedūros.

6. ESMA pagal Reglamento (ES) Nr. 1095/2010 16 straipsnį gali paskelbti prižiūrimiems nesvarbių lyginamųjų indeksų duomenų teikėjams skirtas gaires, kuriose apibrėžia šio straipsnio 5 dalyje nurodytus elementus.







III ANTRAŠTINĖ DALIS

SU ĮVAIRIOMIS LYGINAMŲJŲ INDEKSŲ RŪŠIMIS SUSIJĘ REIKALAVIMAI







1 SKYRIUS

Reguliuojamais duomenimis grindžiami lyginamieji indeksai

17 straipsnis

Reguliuojamais duomenimis grindžiami lyginamieji indeksai

1. Reguliuojamais duomenimis grindžiamų lyginamųjų indeksų teikimui ir jų duomenų teikimui netaikomi 11 straipsnio 1 dalies d ir e punktai, 11 straipsnio 2 ir 3 dalys, 14 straipsnio 1 ir 2 dalys ir 15 ir 16 straipsniai. Reguliuojamais duomenimis grindžiamų lyginamųjų indeksų, sudaromų remiantis pradiniais duomenimis, kurie visi tiesiogiai teikiami kaip nurodyta 3 straipsnio 1 dalies 24 punkte, teikimui netaikomas 8 straipsnio 1 dalies a punktas.

2. 24, 25 arba 26 straipsniai, kai taikytina, taikomi reguliuojamais duomenimis grindžiamų lyginamųjų indeksų, kurie naudojami tiesiogiai arba netiesiogiai kartu su lyginamųjų indeksų deriniu, susietu su finansinėmis priemonėmis ar finansinėmis sutartimis arba kai jis panaudojamas siekiant įvertinti investicinių fondų veiklos rezultatus, kai tų priemonių bendra vidutinė vertė neviršija 500 mlrd. EUR, įtraukiant, kai taikoma, visas su lyginamuoju indeksu susietas bet kokio išpirkimo arba įsipareigojimų vykdymo termino priemones, teikimui ir jų duomenų teikimui.







2 SKYRIUS

▼M3

Palūkanų normų lyginamieji indeksai ir neatidėliotino užsienio valiutos kurso lyginamieji indeksai

▼B

18 straipsnis

Palūkanų normų lyginamieji indeksai

I priede nustatyti specialūs reikalavimai taikomi palūkanų normų lyginamųjų indeksų teikimui ir jų duomenų teikimui kartu su II antraštinės dalies reikalavimais arba vietoj jų.

24, 25 ir 26 straipsniai netaikomi palūkanų normų lyginamųjų indeksų teikimui ir jų duomenų teikimui.

▼M3

18a straipsnis

Neatidėliotino užsienio valiutos kurso lyginamieji indeksai

1. Komisija gali nustatyti neatidėliotino užsienio valiutos kurso lyginamąjį indeksą, kurį administruoja už Sąjungos ribų įsikūrę administratoriai, kai tenkinami abu šie kriterijai: a) neatidėliotino užsienio valiutos kurso lyginamasis indeksas yra trečiosios šalies valiutos, kuri nėra laisvai konvertuojama, neatidėliotinas keitimo kursas, ir b) neatidėliotino užsienio valiutos kurso lyginamasis indeksas yra dažnai, sistemingai ir reguliariai naudojamas siekiant apsidrausti nuo užsienio valiutų kursų pokyčių.

2. Ne vėliau kaip 2022 m. gruodžio 31 d. Komisija surengia viešas konsultacijas, kad nustatytų užsienio valiutos neatidėliotino kurso lyginamuosius indeksus, atitinkančius 1 dalyje nustatytus kriterijus.

3. Ne vėliau kaip 2023 m. birželio 15 d. Komisija pagal 49 straipsnį priima deleguotuosius aktus siekdama sudaryti užsienio valiutos neatidėliotino kurso lyginamųjų indeksų, atitinkančių šio straipsnio 1 dalyje nustatytus kriterijus, sąrašą. Komisija tą sąrašą atitinkamai atnaujina.

▼B







3 SKYRIUS

Biržos prekių lyginamieji indeksai

19 straipsnis

Biržos prekių lyginamieji indeksai

1. Biržos prekių lyginamųjų indeksų teikimui ir jų duomenų teikimui taikomi ne II antraštinės dalies reikalavimai, išskyrus 10 straipsnį, o II priede nustatyti specialūs reikalavimai, nebent atitinkamas lyginamasis indeksas būtų reguliuojamais duomenimis grindžiamas lyginamasis indeksas arba grindžiamas duomenų teikėjų, kurių dauguma yra prižiūrimi duomenų teikėjai, duomenimis.

24, 25 ir 26 straipsniai netaikomi biržos prekių lyginamųjų indeksų teikimui ir jų duomenų teikimui.

2. Kai biržos prekių lyginamasis indeksas yra ypatingos svarbos lyginamasis indeksas, o pagrindinis turtas yra auksas, sidabras arba platina, taikomi ne II priedo, o II antraštinės dalies reikalavimai.

▼M1







3a SKYRIUS

ES prisitaikymo prie klimato kaitos lyginamieji indeksai ir ES su Paryžiaus susitarimu suderinti lyginamieji indeksai

19a straipsnis

ES prisitaikymo prie klimato kaitos lyginamieji indeksai ir ES su Paryžiaus klimato susitarimu suderinti lyginamieji indeksai

1. III priede nustatyti reikalavimai taikomi ES prisitaikymo prie klimato kaitos lyginamųjų indeksų ir ES su Paryžiaus susitarimu suderintų lyginamųjų indeksų teikimui ir jų duomenų teikimui kartu su II, III ir IV antraštinių dalių reikalavimais.

2. Komisijai pagal 49 straipsnį suteikiami įgaliojimai priimti deleguotuosius aktus, kuriais šis reglamentas papildomas minimaliaisiais ES prisitaikymo prie klimato kaitos lyginamųjų indeksų ir ES su Paryžiaus susitarimu suderintų lyginamųjų indeksų standartais, nustatant: a) pagrindinio turto pasirinkimo kriterijus, įskaitant, jei taikytina, bet kokius turto neįtraukimo kriterijus; b) lyginamojo indekso pagrindinio turto svertinio įvertinimo kriterijus ir metodą; c) priklausomybės nuo iškastinio kuro mažinimo perspektyvos, kuria grindžiami ES prisitaikymo prie klimato lyginamieji indeksai, nustatymo metodą.

3. Lyginamųjų indeksų administratoriai, kurie teikia ES prisitaikymo prie klimato kaitos lyginamąjį indeksą arba ES su Paryžiaus susitarimu suderintą lyginamąjį indeksą, turi atitikti šiame reglamente nurodytus reikalavimus ne vėliau kaip 2020 m. balandžio 30 d.

19b straipsnis

ES prisitaikymo prie klimato kaitos lyginamųjų indeksų reikalavimai

ES prisitaikymo prie klimato kaitos lyginamųjų indeksų administratoriai pasirenka, pagal svorį įvertina bendrovių išleistą pagrindinį turtą, turintį priklausomybės nuo iškastinio kuro mažinimo perspektyvą ne vėliau kaip 2022 m. gruodžio 31 d., arba jo neįtraukia, laikydamiesi šių reikalavimų:

i) bendrovės atskleidžia informaciją apie išmatuojamus ir per nustatytą laiką įvykdytinus išmetamo anglies dioksido kiekio mažinimo tikslus;

ii) bendrovės atskleidžia informaciją apie sumažintą išmetamą anglies dioksido kiekį, išskaidytą iki atitinkamų patronuojamųjų bendrovių lygmens;

iii) bendrovės atskleidžia metinę informaciją apie pažangą, padarytą siekiant tų tikslų;

iv) pagrindinio turto veikla nedaro didelės žalos kitiems ASV tikslams.

19c straipsnis

ES su Paryžiaus susitarimu suderintų lyginamųjų indeksų neįtraukimas

1. Komisijai pagal 49 straipsnį suteikiami įgaliojimai priimti deleguotąjį aktą, siekiant papildyti šį reglamentą, ES su Paryžiaus susitarimu suderintų lyginamųjų indeksų atžvilgiu nustatantį sektorius, kurie neįtraukiami, nes neturi išmatuojamų ir per nustatytą laiką pasiektinų išmetamo anglies dioksido kiekio mažinimo tikslų, suderintų su Paryžiaus susitarimo tikslais. Komisija priima tą deleguotąjį aktą ne vėliau kaip 2021 m. sausio 1 d. ir jį atnaujina kas trejus metus.

2. Rengdama 1 dalyje nurodytą deleguotąjį aktą Komisija atsižvelgia į techninės ekspertų grupės tvarių finansų klausimais darbą.

19d straipsnis

Siekis pateikti ES prisitaikymo prie klimato kaitos lyginamuosius indeksus

Ne vėliau kaip 2022 m. sausio 1 d. Sąjungoje esantys administratoriai, teikiantys svarbius lyginamuosius indeksus, nustatytus remiantis vieno ar daugiau pagrindinio turto vienetų verte arba kainomis, siekia pateikti vieną ar daugiau ES prisitaikymo prie klimato kaitos lyginamųjų indeksų.

▼B







4 SKYRIUS

Ypatingos svarbos lyginamieji indeksai

20 straipsnis

Ypatingos svarbos lyginamieji indeksai

1. Komisija priima įgyvendinimo aktus, laikydamasi 50 straipsnio 2 dalyje nurodytos nagrinėjimo procedūros, kuriais nustato ir bent kas dvejus metus peržiūri lyginamųjų indeksų, kuriuos teikia Sąjungoje esantys administratoriai ir kurie yra ypatingos svarbos lyginamieji indeksai, sąrašą, su sąlyga, kad įvykdoma viena iš šių sąlygų: a) su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, susietos finansinės priemonės ar finansinės sutartys arba jis panaudojamas siekiant įvertinti investicinių fondų veiklos rezultatus, kai tų priemonių bendra vertė siekia bent 500 mlrd. EUR, įtraukiant, kai taikoma, visas su lyginamuoju indeksu susietas bet kokio išpirkimo arba įsipareigojimų vykdymo termino priemones; b) lyginamasis indeksas grindžiamas duomenų teikėjų, kurių dauguma yra vienoje valstybėje narėje, pateiktais duomenimis ir toje valstybėje narėje jis laikomas ypatingos svarbos lyginamuoju indeksu pagal šio straipsnio 2, 3, 4 ir 5 dalyse nustatytą procedūrą; c) lyginamasis indeksas atitinka visus šiuos kriterijus: i) su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, susietos finansinės priemonės ar finansinės sutartys arba jis panaudojamas siekiant įvertinti investicinių fondų veiklos rezultatus, kai tų priemonių bendra vertė siekia bent 400 mlrd. EUR, įtraukiant, kai taikoma, visas su lyginamuoju indeksu susietas bet kokio išpirkimo arba įsipareigojimų vykdymo termino priemones, bet neviršija a punkte numatytos vertės; ii) yra labai mažai arba visai nėra galimybių vietoj lyginamojo indekso naudoti tinkamus rinkos sąlygomis pakaitalus; iii) tuo atveju, kai nustojama teikti lyginamąjį indeksą arba jei jis būtų teikiamas remiantis pradiniais duomenimis, kurie visapusiškai nebeatspindi pagrindinės rinkos arba ekonomikos realijos, arba remiantis nepatikimais pradiniais duomenimis, tai turėtų didelį neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių. Jei lyginamasis indeksas atitinka c punkto ii ir iii papunkčiuose nustatytus kriterijus, bet neatitinka c punkto i papunktyje nustatyto kriterijaus, atitinkamų valstybių narių kompetentingos institucijos kartu su valstybės narės, kurioje yra įsisteigęs administratorius, kompetentinga institucija gali susitarti, kad toks lyginamasis indeksas pagal šią pastraipą turėtų būti pripažintas ypatingos svarbos lyginamuoju indeksu. Bet kuriuo atveju administratoriaus kompetentinga institucija konsultuojasi su atitinkamų valstybių narių kompetentingomis institucijomis. Jei kompetentingos institucijos nesutaria, administratoriaus kompetentinga institucija sprendžia, ar lyginamasis indeksas turėtų būti pripažintas ypatingos svarbos lyginamuoju indeksu pagal šią pastraipą, atsižvelgdama į to nesutarimo priežastis. Kompetentingos institucijos arba nesutarimo atveju – administratoriaus kompetentinga institucija, perduoda įvertinimą Komisijai. Gavusi įvertinimą, Komisija pagal šią dalį priima įgyvendinimo aktą. Be to, nesutarimo atveju administratoriaus kompetentinga institucija perduoda savo įvertinimą ESMA, kuri gali paskelbti nuomonę.

▼M2

1a. Jei ESMA mano, kad lyginamasis indeksas atitinka visus 1 dalies c punkte nurodytus kriterijus, ji pateikia Komisijai dokumentais pagrįstą prašymą dėl to lyginamojo indekso pripažinimo ypatingai svarbiu.

Komisija, gavusi tą dokumentais pagrįstą prašymą dėl pripažinimo, priima įgyvendinimo aktą pagal 1 dalį.

ESMA bent kas dvejus metus peržiūri savo lyginamojo indekso svarbos įvertinimą ir informuoja apie tai Komisiją bei persiunčia jai įvertinimą.

▼B

2. Kai 1 dalies b punkte nurodyta valstybės narės kompetentinga institucija mano, kad jos prižiūrimas administratorius teikia lyginamąjį indeksą, kuris turėtų būti pripažintas ypatingos svarbos lyginamuoju indeksu, ji apie tai praneša ESMA ir perduoda ESMA dokumentais pagrįstą įvertinimą.

3. 2 dalies taikymo tikslais kompetentinga institucija įvertina, ar nustojus teikti lyginamąjį indeksą arba jį teikiant remiantis pradiniais duomenimis arba duomenų teikėjų grupe, kurie nebeatspindi pagrindinės rinkos arba ekonomikos realijos, tai turėtų neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui jos valstybėje narėje. Savo vertinime kompetentinga institucija atsižvelgia į šiuos aspektus: a) finansinių priemonių ir finansinių sutarčių, susietų su lyginamuoju indeksu, vertę ir investicinių fondų, susietų su lyginamuoju indeksu, vertę, siekiant įvertinti jų veiklos rezultatus valstybėje narėje ir jų svarbą palyginti su valstybės narės bendra finansinių priemonių ir neįvykdytų finansinių sutarčių verte bei su bendra investicinių fondų verte; b) finansinių priemonių ir finansinių sutarčių, susietų su lyginamuoju indeksu, vertę ir investicinių fondų, susietų su lyginamuoju indeksu, vertę, siekiant įvertinti jų veiklos rezultatus valstybėje narėje ir jų svarbą, palyginti su valstybės narės bendru nacionaliniu produktu; c) bet kokius kitus rodiklius, pagal kuriuos būtų galima objektyviai įvertinti galimą lyginamojo indekso teikimo nutraukimo arba jo tapimo nepatikimu poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui valstybėje narėje.

Kompetentinga institucija bent kas dvejus metus peržiūri savo vertinimą dėl lyginamojo indekso ypatingos svarbos ir praneša apie tai ESMA bei perduoda jai naują vertinimą.

4. Per šešias savaites nuo 2 dalyje nurodyto pranešimo gavimo dienos ESMA priima nuomonę, ar kompetentingos institucijos vertinimas atitinka 3 dalies reikalavimus, ir tokią nuomonę kartu su kompetentingos institucijos vertinimu perduoda Komisijai.

5. Gavusi 4 dalyje nurodytą nuomonę, Komisija pagal 1 dalį priima įgyvendinimo aktus.

6. Komisijai pagal 49 straipsnį suteikiami įgaliojimai priimti deleguotuosius aktus, siekiant: a) patikslinti, kaip turi būti nustatoma finansinių priemonių, kurios nėra išvestinės finansinės priemonės, nominalioji vertė, išvestinių priemonių nominalioji vertė ir grynoji investicinių fondų turto vertė, įskaitant tuo atveju, kai netiesiogiai naudojamas lyginamasis indeksas, kuris įtrauktas į lyginamųjų indeksų derinį, kad būtų galima palyginti su šio straipsnio 1 dalyje ir 24 straipsnio 1 dalies a punkte nurodytomis ribinėmis vertėmis; b) peržiūrėti skaičiavimo metodą, kuris naudojamas nustatant šio straipsnio 1 dalyje nurodytas ribines vertes, atsižvelgiant į rinkos, kainų ir reguliavimo pokyčius ir į lyginamųjų indeksų, su kuriais susietų finansinių priemonių, finansinių sutarčių ar investicinių fondų bendra vertė beveik siekia nustatytas ribines vertes, klasifikacijos tinkamumą; tokia peržiūra atliekama bent kas dvejus metus nuo 2018 m. sausio 1 d.; c) patikslinti, kaip turėtų būti taikomi šio straipsnio 1 dalies c punkto iii papunktyje nurodyti kriterijai, atsižvelgiant į bet kokius duomenis, kurie padeda objektyviai įvertinti galimą lyginamojo indekso teikimo nutraukimo arba jo tapimo nepatikimu poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių.

Kai taikoma, Komisija atsižvelgia į atitinkamus rinkos ar technologijų pokyčius.

21 straipsnis

Privalomas ypatingos svarbos lyginamojo indekso administravimas

1. Jeigu ypatingos svarbos lyginamojo indekso administratorius ketina nustoti teikti tokį lyginamąjį indeksą, administratorius: a) nedelsdamas apie tai praneša savo kompetentingai institucijai ir b) per keturias savaites nuo tokio pranešimo dienos pateikia įvertinimą, kaip: i) lyginamasis indeksas turi būti perduotas naujam administratoriui arba ii) reikia nustoti teikti lyginamąjį indeksą atsižvelgiant į 28 straipsnio 1 dalyje nustatytą procedūrą.

Administratorius nenustoja teikti lyginamojo indekso per pirmos pastraipos b punkte nurodytą laikotarpį.

▼M2

2. Gavusi 1 dalyje nurodytą administratoriaus įvertinimą, kompetentinga institucija: a) informuoja ESMA ir kolegiją, įsteigtą pagal 46 straipsnį; b) per keturias savaites nuo įvertinimo gavimo atlieka savo pačios įvertinimą, kaip tas lyginamasis indeksas turi būti perduotas naujam administratoriui arba kaip reikia nustoti jį teikti, atsižvelgiant į pagal 28 straipsnio 1 dalį nustatytą procedūrą.

Per pirmos pastraipos b punkte nustatytą laikotarpį administratorius nenustoja teikti lyginamojo indekso, jei nėra gavęs rašytinio ESMA arba, kai tinkama, kompetentingos institucijos sutikimo.

▼B

3. Atlikusi 2 dalies b punkte nurodytą įvertinimą, kompetentinga institucija turi įgaliojimus įpareigoti administratorių ir toliau skelbti tą lyginamąjį indeksą tol, kol: a) lyginamojo indekso teikimas bus perduotas naujam administratoriui; b) bus galima tvarkingai nustoti teikti lyginamąjį indeksą, arba c) lyginamasis indeksas pasidarys nebe ypatingos svarbos indeksu.

Pirmos pastraipos taikymo tikslais laikotarpis, kurį kompetentinga institucija gali įpareigoti administratorių ir toliau skelbti lyginamąjį indeksą, neviršija 12 mėnesių.

▼M1

Ne vėliau kaip to laikotarpio pabaigoje kompetentinga institucija peržiūri savo sprendimą įpareigoti administratorių ir toliau skelbti lyginamąjį indeksą. Prireikus kompetentinga institucija gali pratęsti tą laikotarpį tinkamu laikotarpiu, kuris neviršija 12 mėnesių. Ilgiausias privalomo administravimo laikotarpis neviršija penkerių metų.

▼B

4. Nedarant poveikio 1 daliai, tuo atveju, kai ypatingos svarbos lyginamojo indekso administratorius turi baigti savo veiklą, nes jam iškelta nemokumo byla, kompetentinga institucija atlieka vertinimą, ar ypatingos svarbos lyginamasis indeksas gali būti perduotas naujam administratoriui ir kaip tai gali būti padaryta, arba ar būtų galima tvarkingai nustoti jį teikti, atsižvelgiant į pagal 28 straipsnio 1 dalį nustatytą procedūrą.

▼M2

5. ESMA parengia techninių reguliavimo standartų, kuriais patikslinami kriterijai, kuriais bus grindžiamas 2 dalies b punkte nurodytas įvertinimas, projektus.

ESMA pateikia tuos techninių reguliavimo standartų projektus Komisijai iki 2020 m. spalio 1 d.

Komisijai suteikiami įgaliojimai papildyti šį reglamentą priimant pirmoje pastraipoje nurodytus techninius reguliavimo standartus pagal Reglamento (ES) Nr. 1095/2010 10–14 straipsnius.

▼B

22 straipsnis

Ypatingos svarbos lyginamojo indekso administratorių įtakos rinkoje mažinimas

Nedarant poveikio Sąjungos konkurencijos teisės aktų taikymui, administratorius, teikdamas ypatingos svarbos lyginamąjį indeksą, imasi tinkamų priemonių užtikrinti, kad lyginamojo indekso licencijos būtų išduodamos ir su juo susijusi informacija visiems naudotojams būtų teikiama sąžiningu, pagrįstu, skaidriu ir nediskriminuojančiu pagrindu.

23 straipsnis

Privalomas ypatingos svarbos lyginamojo indekso duomenų teikimas

1. Šis straipsnis taikomas ypatingos svarbos lyginamiesiems indeksams, grindžiamiems duomenų teikėjų, kurių dauguma yra prižiūrimi duomenų teikėjai, pateiktais duomenimis.

2. Vieno ar daugiau ypatingos svarbos lyginamųjų indeksų administratoriai kas dvejus metus savo kompetentingai institucijai pateikia galimybių kiekvienu jų teikiamu ypatingos svarbos lyginamuoju indeksu įvertinti pagrindinės rinkos ar ekonomikos realiją įvertinimą.

▼M2

3. Jei prižiūrimas ypatingos svarbos lyginamojo indekso duomenų teikėjas ketina nutraukti pradinių duomenų teikimą, jis nedelsdamas raštu apie tai praneša administratoriui. Administratorius nedelsdamas apie tai informuoja kompetentingą instituciją.

Ypatingos svarbos lyginamojo indekso administratoriaus kompetentinga institucija nedelsdama informuoja to prižiūrimo duomenų teikėjo kompetentingą instituciją ir, kai taikytina, ESMA. Administratorius savo kompetentingai institucijai kuo greičiau, bet ne vėliau kaip per 14 dienų nuo prižiūrimo duomenų teikėjo pateikto pranešimo dienos, pateikia poveikio ypatingos svarbos lyginamojo indekso galimybei įvertinti pagrindinę rinką ar ekonomikos realiją įvertinimą.

4. Gavusi šio straipsnio 2 ir 3 dalyse nurodytą įvertinimą ir juo remdamasi, administratoriaus kompetentinga institucija, kai taikytina, skubiai informuoja ESMA arba pagal 46 straipsnį įsteigtą kolegiją ir pati įvertina, ar lyginamuoju indeksu galima įvertinti pagrindinę rinką ir ekonomikos realiją, atsižvelgiant į pagal 28 straipsnio 1 dalį nustatytą administratoriaus vykdomą lyginamojo indekso teikimo nutraukimo procedūrą.

▼B

5. Nuo tos dienos, kurią administratoriaus kompetentingai institucijai pranešama apie duomenų teikėjo ketinimą nebeteikti pradinių duomenų ir kol bus užbaigtas 4 dalyje nurodytas vertinimas, tai institucijai suteikiami įgaliojimai reikalauti, kad duomenų teikėjai, kurie pagal 3 dalį pateikė pranešimą, toliau teiktų pradinius duomenis bet kuriuo atveju ne ilgesnį kaip keturių savaičių laikotarpį, nenustatant pareigos, kad prižiūrimi subjektai prekiautų ar įsipareigotų prekiauti.

6. Tuo atveju, kai kompetentinga institucija pasibaigus 5 dalyje nurodytam laikotarpiui ir remdamasi savo 4 dalyje nurodytu vertinimu mano, kad ypatingos svarbos lyginamojo indekso reprezentatyvumui kyla pavojus, jai suteikiami įgaliojimai: a) reikalauti, kad pagal šio straipsnio 7 dalį atrinkti prižiūrimi subjektai, įskaitant subjektus, kurie dar nėra atitinkamo ypatingos svarbos lyginamojo indekso duomenų teikėjai, teiktų pradinius duomenis administratoriui pagal administratoriaus metodiką, 15 straipsnyje nurodytą elgesio kodeksą ir kitas taisykles. Toks reikalavimas nustatomas atitinkamos trukmės laikotarpiui, ne ilgesniam kaip 12 mėnesių nuo pirminio sprendimo įpareigoti privalomai teikti duomenis priėmimo pagal 5 dalį dienos, arba tų subjektų, kurie dar nėra duomenų teikėjai, atžvilgiu – nuo sprendimo įpareigoti privalomai teikti duomenis priėmimo pagal šį punktą dienos; b) pratęsti privalomo duomenų teikimo laikotarpį atitinkamu ne ilgesniu kaip 12 mėnesių laikotarpiu, pagal 9 dalį atlikus bet kokių pagal šios dalies a punktą priimtų priemonių peržiūrą; c) nustatyti formą, kuria turi būti teikiami bet kokie pradiniai duomenys, ir jų pateikimo terminą, nereikalaujant, kad prižiūrimi subjektai prekiautų ar įsipareigotų prekiauti; d) reikalauti, kad administratorius pakeistų ypatingos svarbos lyginamojo indekso metodiką, 15 straipsnyje nurodytą elgesio kodeksą ar kitas taisykles.

▼M1

Ilgiausias privalomo duomenų teikimo laikotarpis pagal pirmos pastraipos a ir b punktus neviršija penkerių metų.

▼B

7. 6 dalies taikymo tikslais prižiūrimus subjektus, iš kurių turi būti reikalaujama teikti pradinius duomenis, atrenka administratoriaus kompetentinga institucija, glaudžiai bendradarbiaudama su prižiūrimų subjektų kompetentingomis institucijomis, pagal prižiūrimo subjekto faktinio ir potencialaus dalyvavimo rinkoje, kurią siekiama įvertinti lyginamuoju indeksu, mastą.

8. Prižiūrimo duomenų teikėjo, kuris privalo teikti duomenis lyginamajam indeksui taikant priemones pagal 6 dalies a, b arba c punktą, kompetentinga institucija bendradarbiauja su administratoriaus kompetentinga institucija užtikrinant tokių priemonių vykdymą.

9. Ne vėliau kaip 6 dalies pirmos pastraipos a punkte nurodyto laikotarpio pabaigoje administratoriaus kompetentinga institucija peržiūri pagal 6 dalį priimtas priemones. Ji atšaukia bet kurią priemonę, jei mano, kad: a) tikėtina, jog duomenų teikėjai toliau teiks pradinius duomenis bent vienerius metus, jei priemonė bus atšaukta, o to įrodymas yra bent: i) rašytinis duomenų teikėjų įsipareigojimas administratoriui ir kompetentingai institucijai toliau teikti ypatingos svarbos lyginamojo indekso pradinius duomenis bent vienerius metus, jei priemonė bus atšaukta; ii) rašytinė administratoriaus ataskaita kompetentingai institucijai, kurioje jai įvertinti pateikiami įrodymai, kad atšaukus privalomą duomenų teikimą galima užtikrinti tolesnį ypatingos svarbos lyginamojo indekso gyvybingumą; b) lyginamasis indeksas toliau gali būti teikiamas ir po to, kai duomenų teikėjai, įgalioti teikti pradinius duomenis, nustoja juos teikti; c) yra prieinamas tinkamas pakaitinis lyginamasis indeksas ir ypatingos svarbos lyginamojo indekso naudotojai gali minimaliomis sąnaudomis prie jo pereiti, o to įrodymas yra bent rašytinė administratoriaus ataskaita, kurioje išsamiai išdėstomos perėjimo prie pakaitinio lyginamojo indekso priemonės ir naudotojų galimybės bei sąnaudos, susijusios su perėjimu prie to lyginamojo indekso, arba d) neįmanoma identifikuoti tinkamų alternatyvių duomenų teikėjų, o atitinkamiems prižiūrimiems subjektams nustojus teikti duomenis lyginamojo indekso patikimumas sumažėtų tokia apimtimi, kad reikėtų nutraukti jo teikimą.

▼M1

10. Tuo atveju, kai turi būti nustojama teikti ypatingos svarbos lyginamąjį indeksą, kiekvienas prižiūrimas duomenų tam lyginamajam indeksui teikėjas toliau teikia pradinius duomenis kompetentingos institucijos nustatytą laikotarpį, neviršijantį 6 dalies antroje pastraipoje nustatyto ilgiausio penkerių metų laikotarpio.

▼B

11. Administratorius atitinkamai kompetentingai institucijai taip greitai, kaip tai yra pagrįstai įmanoma, praneša, jei kurie nors duomenų teikėjai pažeidžia 6 dalyje nustatytus reikalavimus.

12. Tuo atveju, kai pagal 20 straipsnio 2, 3, 4 ir 5 dalyse nustatytas procedūras pripažįstama, kad lyginamasis indeksas yra ypatingos svarbos lyginamasis indeksas, administratoriaus kompetentingai institucijai suteikiami įgaliojimai reikalauti teikti pradinius duomenis pagal šio straipsnio 5 dalį ir 6 dalies a, b ir c punktus tik iš jos valstybėje narėje esančių prižiūrimų duomenų teikėjų.

▼M3







4A SKYRIUS

Teisės aktais nustatytas pakaitinis lyginamasis indeksas

23a straipsnis

Teisės aktais nustatyto pakaitinio lyginamojo indekso taikymo sritis

Šis skyrius taikomas:

a) bet kuriai sutarčiai ar bet kuriai Direktyvoje 2014/65/ES apibrėžtai finansinei priemonei, kurioje nurodomas lyginamasis indeksas ir kuriai taikoma vienos iš valstybių narių teisė, ir

b) bet kuriai sutarčiai, kurios visos sutarties šalys yra įsisteigusios Sąjungoje ir kurioje nurodomas lyginamasis indeksas bei kuriai taikoma trečiosios šalies teisė, tačiau ta teisė nenumato tvarkingo lyginamojo indekso likvidavimo mechanizmo.

23b straipsnis

Lyginamojo indekso pakeitimas Sąjungos teisės aktais

1. Šis straipsnis taikomas: a) lyginamiesiems indeksams, kurie nustatyti kaip ypatingos svarbos indeksai įgyvendinimo aktu, priimtu pagal 20 straipsnio 1 dalies a arba c punktą; b) lyginamiesiems indeksams, kurie paremti teikiamais pradiniais duomenimis, jei nutraukus jų teikimą arba juos likvidavus būtų smarkiai sutrikdytas finansų rinkų veikimas Sąjungoje, ir c) trečiųjų šalių lyginamiesiems indeksams, jei nutraukus jų teikimą arba juos likvidavus būtų smarkiai sutrikdytas finansų rinkų veikimas Sąjungoje arba tai sukeltų sisteminę riziką Sąjungos finansų sistemai.

2. Komisija gali nustatyti vieną ar daugiau pakaitinių lyginamųjų indeksų, jei įvyksta kuris nors iš šių įvykių: a) to lyginamojo indekso administratoriaus kompetentinga institucija pateikė viešą pareiškimą ar paskelbė informaciją, tokiu būdu pareikšdama, kad tas lyginamasis indeksas nebeatspindi pagrindinės rinkos ar ekonominių realijų; lyginamojo indekso, kuris nustatytas kaip ypatingos svarbos indeksas įgyvendinimo aktu, priimtu pagal 20 straipsnio 1 dalies a arba c punktą, atveju kompetentinga institucija paskelbia tokį pareiškimą tik tada, kai buvo pasinaudota 23 straipsnyje nustatytais įgaliojimais, tačiau lyginamasis indeksas ir toliau neatspindi pagrindinės rinkos ar ekonominių realijų; b) to lyginamojo indekso administratorius arba to administratoriaus vardu veikiantis asmuo pateikė viešą pareiškimą ar paskelbė informaciją, arba toks viešas pareiškimas buvo padarytas ar tokia informacija buvo paskelbta, tokiu būdu pareiškiant, kad tas administratorius pradės tvarkingo to lyginamojo indekso likvidavimo procesą arba nutrauks to lyginamojo indekso arba tam tikrų įsipareigojimų vykdymo terminų ar tam tikrų valiutų, kuriomis skaičiuojamas tas lyginamasis indeksas, teikimą visam arba neribotam laikui, jei pareiškimo pateikimo ar informacijos paskelbimo metu nėra administratoriaus veiklos perėmėjo, kuris toliau teiktų tą lyginamąjį indeksą; c) to lyginamojo indekso administratoriaus kompetentinga institucija arba bet kuris bankroto skelbimo arba pertvarkymo įgaliojimus tokio administratoriaus atžvilgiu turintis subjektas pateikė viešą pareiškimą ar paskelbė informaciją, tokiu būdu pareikšdamas, kad administratorius pradės tvarkingo to lyginamojo indekso likvidavimo procesą arba nutrauks to lyginamojo indekso arba tam tikrų įsipareigojimų vykdymo terminų ar tam tikrų valiutų, kuriomis skaičiuojamas tas lyginamasis indeksas, teikimą visam arba neribotam laikui, jei pareiškimo pateikimo ar informacijos paskelbimo metu nėra administratoriaus veiklos perėmėjo, kuris toliau teiktų tą lyginamąjį indeksą; arba d) to lyginamojo indekso administratoriaus kompetentinga institucija atšaukia leidimą ar sustabdo jo galiojimą pagal 35 straipsnį arba atšaukia pripažinimą pagal 32 straipsnio 8 dalį arba reikalauja, kad būtų nutrauktas patvirtinimas pagal 33 straipsnio 6 dalį, jei atšaukimo, galiojimo sustabdymo ar patvirtinimo nutraukimo metu nėra administratoriaus veiklos perėmėjo, kuris toliau teiktų tą lyginamąjį indeksą, ir jo administratorius pradės tvarkingo to lyginamojo indekso likvidavimo procesą arba nutrauks to lyginamojo indekso arba tam tikrų įsipareigojimų vykdymo terminų ar tam tikrų valiutų, kuriomis skaičiuojamas tas lyginamasis indeksas, teikimą visam arba neribotam laikui.

3. Taikant šio straipsnio 2 dalį pakaitinis lyginamasis indeksas pakeičia visas nuorodas į tą lyginamąjį indeksą sutartyse ir finansinėse priemonėse, kaip nurodyta 23a straipsnyje, jei tose sutartyse ir finansinėse priemonėse: a) nėra nuostatos dėl atsarginės normos arba b) nėra tinkamų nuostatų dėl atsarginės normos.

4. Taikant 3 dalies b punktą nuostata dėl atsarginės normos laikoma netinkama, kai: a) joje nenumatoma nuolatinio pakaitinio lyginamojo indekso naikinamam lyginamajam indeksui, arba b) norint taikyti nuostatą dėl atsarginės normos reikia trečiųjų šalių sutikimo, kurio nebuvo gauta, arba c) ja nustatomas pakaitinis lyginamasis indeksas, kuris nebeatspindi pagrindinės rinkos arba ekonominių realijų, kurioms vertinti skirtas naikinamas lyginamasis indeksas, arba kuris reikšmingai nuo jų nukrypsta, o jo taikymas galėtų turėti neigiamo poveikio finansiniam stabilumui.

5. Pakaitinis lyginamasis indeksas, nustatytas kaip sutartinė atsarginė norma, nebeatspindi pagrindinės rinkos arba ekonominių realijų, kurioms vertinti skirtas naikinamas lyginamasis indeksas, arba reikšmingai nuo jų nukrypsta, o tai galėtų turėti neigiamo poveikio finansiniam stabilumui, kai: a) tai nustatė atitinkama nacionalinė institucija, remdamasi horizontaliu konkrečios rūšies sutartinio sandorio vertinimu, kuris buvo atliktas bent vienos suinteresuotosios šalies pagrįstu prašymu, pasikonsultavus su atitinkamais suinteresuotaisiais subjektais; b) tai nustatyta atlikus vertinimą pagal a punktą, viena iš sutarties ar finansinės priemonės šalių pareiškė prieštaravimą sutartyje numatytai nuostatai dėl atsarginės normos ne vėliau kaip likus trims mėnesiams iki lyginamojo indekso teikimo nutraukimo, ir c) po b punkte nurodyto prieštaravimo pareiškimo sutarties ar finansinės priemonės šalys nesutarė dėl alternatyvaus pakaitinio lyginamojo indekso ne vėliau kaip likus vienai darbo dienai iki to lyginamojo indekso teikimo nutraukimo.

6. Taikant 4 dalies c punktą atitinkama nacionalinė institucija nepagrįstai nedelsdama informuoja Komisiją ir ESMA apie savo vertinimą, nurodytą 5 dalies a punkte. Jei vertinimas gali daryti poveikį daugiau kaip vienos valstybės narės subjektams, visų tų valstybių narių atitinkamos institucijos kartu vykdo vertinimą ir paskelbia jo rezultatus.

7. Valstybės narės paskiria atitinkamą instituciją, galinčią atlikti vertinimą pagal 5 dalies a punktą. Valstybės narės informuoja Komisiją ir ESMA apie paskirtas atitinkamas institucijas ne vėliau kaip 2021 m. rugpjūčio 14 d.

8. Komisija, laikydamasi 50 straipsnio 2 dalyje nurodytos nagrinėjimo procedūros, priima įgyvendinimo aktus, kuriais nustato vieną ar daugiau pakaitinių lyginamųjų indeksų, kai įvyksta bet kuris iš šio straipsnio 2 dalyje nurodytų įvykių.

9. Į įgyvendinimo aktą, kaip nurodyta 8 dalyje, įtraukiami šie elementai: a) lyginamojo indekso pakeitimas arba pakaitiniai lyginamieji indeksai; b) maržos koregavimas, įskaitant tokio maržos koregavimo nustatymo metodą, kuris turi būti taikomas panaikinamą lyginamąjį indeksą pakeisiančiam indeksui kiekvienos konkrečios sąlygos pakeitimo dieną, siekiant atsižvelgti į perėjimo arba lyginamojo indekso, kuris turi būti likviduojamas, pakeitimo pakaitiniu lyginamuoju indeksu poveikį; c) atitinkami esminiai atitikties pakeitimai, susiję su pakaitinio lyginamojo indekso naudojimu ar taikymu ir pagrįstai tam būtini, ir d) data, nuo kurios taikomas lyginamojo indekso pakeitimas arba pakaitiniai lyginamieji indeksai.

10. Priimdama įgyvendinimo aktą, kaip nurodyta 8 dalyje, Komisija atsižvelgia į esamas rekomendacijas dėl pakaitinio lyginamojo indekso ir rekomendacijas dėl atitinkamų atitikties pakeitimų bei maržos koregavimo, kuriuos atlieka centrinis bankas, atsakingas už valiutos zoną, kurioje likviduojamas atitinkamas lyginamasis indeksas, arba alternatyvios palūkanų normos darbo grupė, veikianti prižiūrint valdžios institucijoms arba centriniam bankui. Prieš priimdama įgyvendinimo aktą, Komisija surengia viešas konsultacijas ir atsižvelgia į kitų susijusių suinteresuotųjų subjektų, įskaitant lyginamojo indekso administratoriaus kompetentingas institucijas ir ESMA, rekomendacijas.

11. Nepaisant šio straipsnio 5 dalies c punkto, pagal šio straipsnio 2 dalį Komisijos nustatytas pakaitinis lyginamasis indeksas netaikomas, kai visos šalys arba reikalaujama sutarties ar finansinės priemonės, nurodytos 23a straipsnyje, šalių dauguma sutinka taikyti kitą pakaitinį lyginamąjį indeksą prieš įgyvendinimo akto, nurodyto šio straipsnio 8 dalyje, taikymo pradžios datą arba po jos.

23c straipsnis

Lyginamojo indekso pakeitimas nacionalinės teisės aktais

1. Valstybės narės nacionalinė kompetentinga institucija, kurioje yra dauguma mokėtojų, gali nustatyti vieną ar daugiau pakaitinių lyginamųjų indeksų, kaip nurodyta 20 straipsnio 1 dalies b punkte, jei įvyksta kuris nors iš šių įvykių: a) to lyginamojo indekso administratoriaus kompetentinga institucija pateikė viešą pareiškimą ar paskelbė informaciją, tokiu būdu pareikšdama, kad tas lyginamasis indeksas nebeatspindi pagrindinės rinkos ar ekonominių realijų; kompetentinga institucija paskelbia tokį pareiškimą tik tada, kai pasinaudojus 23 straipsnyje nustatytais įgaliojimais, tas lyginamasis indeksas ir toliau neatspindi pagrindinės rinkos arba ekonominių realijų; b) to lyginamojo indekso administratorius arba to administratoriaus vardu veikiantis asmuo pateikė viešą pareiškimą ar paskelbė informaciją, arba toks viešas pareiškimas buvo padarytas ar tokia informacija buvo paskelbta, tokiu būdu pareiškiant, kad tas administratorius pradės tvarkingo to lyginamojo indekso likvidavimo procesą arba nutrauks to lyginamojo indekso arba tam tikrų įsipareigojimų vykdymo terminų ar tam tikrų valiutų, kuriomis skaičiuojamas tas lyginamasis indeksas, teikimą visam arba neribotam laikui, jei pareiškimo pateikimo ar informacijos paskelbimo metu nėra administratoriaus veiklos perėmėjo, kuris toliau teiktų tą lyginamąjį indeksą; c) to lyginamojo indekso administratoriaus kompetentinga institucija arba bet kuris bankroto skelbimo ar pertvarkymo įgaliojimus tokio administratoriaus atžvilgiu turintis subjektas pateikė viešą pareiškimą ar paskelbė informaciją, tokiu būdu pareikšdamas, kad tas administratorius pradės tvarkingo to lyginamojo indekso likvidavimo procesą arba nutrauks to lyginamojo indekso arba tam tikrų įsipareigojimų vykdymo terminų ar tam tikrų valiutų, kuriomis skaičiuojamas tas lyginamasis indeksas, teikimą visam arba neribotam laikui, jei pareiškimo pateikimo ar informacijos paskelbimo metu nėra administratoriaus veiklos perėmėjo, kuris toliau teiktų tą lyginamąjį indeksą; arba d) to lyginamojo indekso administratoriaus kompetentinga institucija atšaukia leidimą ar sustabdo jo galiojimą pagal 35 straipsnį, jei atšaukimo ar galiojimo sustabdymo metu nėra administratoriaus veiklos perėmėjo, kuris toliau teiktų tą lyginamąjį indeksą, ir jo administratorius pradės tvarkingo to lyginamojo indekso likvidavimo procesą arba nutrauks to lyginamojo indekso arba tam tikrų įsipareigojimų vykdymo terminų ar tam tikrų valiutų, kuriomis skaičiuojamas tas lyginamasis indeksas, teikimą visam arba neribotam laikui.

2. Jei valstybė narė nustato vieną ar daugiau pakaitinių lyginamųjų indeksų pagal 1 dalį, tos valstybės narės kompetentinga institucija nedelsdama apie tai praneša Komisijai ir ESMA.

3. Pakaitinis lyginamasis indeksas pakeičia visas nuorodas į tą lyginamąjį indeksą sutartyse ir finansinėse priemonėse, kaip nurodyta 23a straipsnyje, kai tenkinamos abi šios sąlygos: a) tose sutartyse arba finansinėse priemonėse nurodomas naikinamas lyginamasis indeksas tą dieną, kurią pradedamas taikyti nacionalinės teisės aktas, kuriuo nustatomas pakaitinis lyginamasis indeksas, ir b) tose sutartyse arba finansinėse priemonėse nėra nuostatos dėl atsarginės normos arba yra nuostata dėl atsarginės normos, kuria nenumatomas pakaitinis lyginamasis indeksas visam laikui vietoj nutraukiamo lyginamojo indekso.

4. Pagal šio straipsnio 1 dalį kompetentingos institucijos nustatytas pakaitinis lyginamasis indeksas netaikomas, kai visos sutarties šalys arba reikalaujama sutarties ar finansinės priemonės, kaip nurodyta 23a straipsnyje, šalių dauguma sutinka taikyti kitą pakaitinį lyginamąjį indeksą prieš atitinkamos nacionalinės teisės nuostatos taikymo pradžios datą arba po jos.

▼B







5 SKYRIUS

Svarbūs lyginamieji indeksai

24 straipsnis

Svarbūs lyginamieji indeksai

1. Bet kurios iš 20 straipsnio 1 dalyje nustatytų sąlygų neatitinkantis lyginamasis indeksas laikomas svarbiu, kai: a) su juo tiesiogiai arba netiesiogiai, kai naudojamas lyginamųjų indeksų derinys, susietos finansinės priemonės ar finansinės sutartys arba jis panaudojamas siekiant įvertinti investicinių fondų veiklos rezultatus, kai tų priemonių bendra vidutinė vertė siekia bent 50 mlrd. EUR, įtraukiant, kai taikoma, visas su lyginamuoju indeksu susietas priemones, kurių išpirkimo arba įsipareigojimų vykdymo terminas patenka į šešių mėnesių laikotarpį, arba b) yra labai mažai arba visai nėra galimybių vietoj jo naudoti tinkamus rinkos sąlygomis pakaitalus ir, jei būtų nustota teikti lyginamąjį indeksą arba jei jis būtų teikiamas remiantis pradiniais duomenimis, kurie visiškai nebeatspindi pagrindinės rinkos arba ekonomikos realijos, arba nepatikimais pradiniais duomenimis, tai padarytų didelį neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ar įmonių finansavimui vienoje ar daugiau valstybių narių.

2. Komisijai pagal 49 straipsnį suteikiami įgaliojimai priimti deleguotuosius aktus, siekiant peržiūrėti skaičiavimo metodą, naudojamą apibrėžiant šio straipsnio 1 dalies a punkte nurodytą ribinę vertę, atsižvelgiant į rinkos, kainų ir reguliavimo pokyčius ir į lyginamųjų indeksų, su kuriais susietų bendra finansinių priemonių, finansinių sutarčių ir (arba) investicinių fondų vertė beveik siekia tą ribinę vertę, klasifikacijos tinkamumą. Tokia peržiūra atliekama bent kas dvejus metus nuo 2018 m. sausio 1 d.

3. Administratorius nedelsdamas praneša savo kompetentingai institucijai kai jo svarbus lyginamasis indeksas nukrito žemiau 1 dalies a punkte minėtos ribinės vertės.

25 straipsnis

Svarbiems lyginamiesiems indeksams taikomos specialių reikalavimų išimtys

1. Administratorius gali pasirinkti netaikyti savo svarbiam lyginamajam indeksui 4 straipsnio 2 dalies, 4 straipsnio 7 dalies c, d ir e punktų, 11 straipsnio 3 dalies b punkto arba 15 straipsnio 2 dalies, kai tas administratorius mano, kad vienos ar daugiau iš tų nuostatų taikymas būtų neproporcingas atsižvelgiant į lyginamojo indekso pobūdį ar poveikį arba į administratoriaus dydį.

2. Tuo atveju, kai administratorius pasirenka netaikyti vienos ar daugiau 1 dalyje nurodytų nuostatų, jis apie tai nedelsdamas praneša kompetentingai institucijai ir jai suteikia visą susijusią informaciją, patvirtinančią administratoriaus vertinimą, kad vieno ar daugiau iš tų nuostatų taikymas būtų neproporcingas atsižvelgiant į lyginamųjų indeksų pobūdį ar poveikį arba į administratoriaus dydį.

3. Visgi kompetentinga institucija gali nuspręsti, kad svarbaus lyginamojo indekso administratorius turi taikyti vieną ar daugiau iš 4 straipsnio 2 dalyje, 4 straipsnio 7 dalies c, d ir e punktuose, 11 straipsnio 3 dalies b punkte ir 15 straipsnio 2 dalyje nustatytų reikalavimų, jei ji mano, kad tai būtų tinkama atsižvelgiant į lyginamųjų indeksų pobūdį ar poveikį arba į administratoriaus dydį. Savo vertinime kompetentinga institucija, remdamasi administratoriaus pateikta informacija, atsižvelgia į šiuos kriterijus: a) riziką, kad lyginamuoju indeksu bus manipuliuojama; b) pradinių duomenų pobūdį; c) interesų konfliktų lygį; d) administratoriaus veikimo pagal savo diskreciją lygį; e) lyginamojo indekso poveikį rinkoms; f) lyginamojo indekso teikimo pobūdį, mastą ir sudėtingumą; g) lyginamojo indekso svarbą finansiniam stabilumui; h) finansinių priemonių, finansinių sutarčių ar investicinių fondų, susietų su lyginamuoju indeksu, vertę; i) administratoriaus dydį, organizacinę formą arba struktūrą.

4. Per 30 dienų nuo administratoriaus pranešimo pagal 2 dalį gavimo dienos kompetentinga institucija tam administratoriui praneša apie savo sprendimą taikyti papildomą reikalavimą pagal 3 dalį. Tuo atveju, kai kompetentinga institucija pateikia pranešimą vykstant leidimo išdavimo ar registracijos procedūrai, taikomi 34 straipsnyje nustatyti terminai.

5. Naudodamasi jai pagal 41 straipsnį suteiktais priežiūros įgaliojimais, kompetentinga institucija reguliariai peržiūri, ar jos pagal šio straipsnio 3 dalį atliktas vertinimas vis dar galioja.

6. Jei kompetentinga institucija dėl pagrįstų priežasčių nustato, kad jai pagal šio straipsnio 2 dalį pateikta informacija nėra išsami arba kad reikia papildomos informacijos, šio straipsnio 4 dalyje nurodytas 30 dienų terminas taikomas tik nuo dienos, kurią administratorius suteikia tokią papildomą informaciją, nebent pagal šio straipsnio 4 dalį būtų taikomi 34 straipsnyje nustatyti terminai.

7. Kai svarbaus lyginamojo indekso administratorius nesilaiko vieno ar daugiau 4 straipsnio 2 dalyje, 4 straipsnio 7 dalies c, d ir e punktuose, 11 straipsnio 3 dalies b punkte ir 15 straipsnio 2 dalyje nustatytų reikalavimų, jis paskelbia ir nuolat turi atitikties deklaraciją, kurioje aiškiai nurodoma, kodėl laikoma tinkama, kad tas administratorius nesilaikytų tų nuostatų.

8. ESMA parengia techninių įgyvendinimo standartų, siekiant sukurti 7 dalyje nurodytos atitikties deklaracijos šabloną, projektus.

ESMA pirmoje pastraipoje nurodytus techninių įgyvendinimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai priimti pirmoje pastraipoje nurodytus techninius įgyvendinimo standartus laikantis Reglamento (ES) Nr. 1095/2010 15 straipsnio.

9. ESMA parengia techninių reguliavimo standartų projektus, kuriuose toliau patikslinami 3 dalyje nurodyti kriterijai.

ESMA tuos techninių reguliavimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai priimti pirmoje pastraipoje nurodytus techninius reguliavimo standartus laikantis Reglamento (ES) Nr. 1095/2010 10–14 straipsniuose nustatytos procedūros.







6 SKYRIUS

Nesvarbūs lyginamieji indeksai

26 straipsnis

Nesvarbūs lyginamieji indeksai

1. Administratorius gali pasirinkti netaikyti savo nesvarbiems lyginamiesiems indeksams 4 straipsnio 2 dalies, 4 straipsnio 7 dalies c, d ir e punktų, 4 straipsnio 8 dalies, 5 straipsnio 2 dalies, 5 straipsnio 3 dalies, 5 straipsnio 4 dalies, 6 straipsnio 1 dalies, 6 straipsnio 3 dalies, 6 straipsnio 5 dalies, 7 straipsnio 2 dalies, 11 straipsnio 1 dalies b punkto, 11 straipsnio 2 dalies b ir c punktų, 11 straipsnio 3 dalies, 13 straipsnio 2 dalies, 14 straipsnio 2 dalies, 15 straipsnio 2 dalies bei 16 straipsnio 2 ir 3 dalių.

2. Administratorius nedelsdamas praneša savo kompetentingai institucijai, kai administratoriaus nesvarbus lyginamasis indeksas viršija 24 straipsnio 1 dalies a punkte minėtą ribinę vertę. Tuo atveju jis turi atitikti svarbiems lyginamiesiems indeksams taikomus reikalavimus per tris mėnesius.

3. Kai nesvarbaus lyginamojo indekso administratorius pasirenka netaikyti vienos ar daugiau iš 1 dalyje nurodytų nuostatų, jis paskelbia ir nuolat turi atitikties deklaraciją, kurioje aiškiai nurodoma, kodėl laikoma tinkama, kad tas administratorius nesilaikytų tų nuostatų. Administratorius pateikia atitikties deklaraciją savo kompetentingai institucijai.

4. Atitinkama kompetentinga institucija peržiūri šio straipsnio 3 dalyje nurodytą atitikties deklaraciją. Kompetentinga institucija taip pat gali paprašyti administratoriaus papildomos informacijos apie jo nesvarbius lyginamuosius indeksus pagal 41 straipsnį, ir gali reikalauti atlikti pakeitimus, kad būtų užtikrinta atitiktis šiam reglamentui.

5. ESMA parengia techninių įgyvendinimo standartų, siekiant sukurti 3 dalyje nurodytos atitikties deklaracijos šabloną, projektus.

ESMA pirmoje pastraipoje nurodytus techninių įgyvendinimo standartų projektus pateikia Komisijai ne vėliau kaip 2017 m. balandžio 1 d.

Komisijai suteikiami įgaliojimai priimti pirmoje pastraipoje nurodytus techninius įgyvendinimo standartus laikantis Reglamento (ES) Nr. 1095/2010 15 straipsnio.

▼M2

6. ESMA parengia techninių reguliavimo standartų, kuriais patikslinami kriterijai, pagal kuriuos kompetentingos institucijos gali reikalauti keisti 4 dalyje nurodytą atitikties deklaraciją, projektus.

ESMA pateikia tuos techninių reguliavimo standartų projektus Komisijai iki 2020 m. spalio 1 d.

Komisijai suteikiami įgaliojimai papildyti šį reglamentą priimant pirmoje pastraipoje nurodytus techninius reguliavimo standartus pagal Reglamento (ES) Nr. 1095/2010 10–14 straipsnius.

▼B







IV ANTRAŠTINĖ DALIS

SKAIDRUMAS IR VARTOTOJŲ APSAUGA

27 straipsnis

Lyginamojo indekso pažyma

1. Per dvi savaites nuo administratoriaus įtraukimo į 36 straipsnyje nurodytą registrą administratorius skelbia kiekvieno lyginamojo indekso pažymą arba, kai taikoma, kiekvienos lyginamųjų indeksų, kuriuos galima naudoti Sąjungoje pagal 29 straipsnį, grupės paž